text:
by admin
फिल्म हीरो में गरीबन के रखवाला बनल प्रवेश लाल यादव गरीबन के हक के आवाज उठावत बाड़न आ हक मारे वालन के बैंड बजावत बाड़ें. हीरो नाम के एगो सड़क छाप युवक के भूमिका में आइल प्रवेश लाल के जोड़ीदार बनल बाड़ी शुभी शर्मा. निरहुआ इंटरटेन्मेंट प्रा०लि० के बैनर तले निर्माता-निर्देशक जी. सुब्बाराव के एह फिल्म में प्रवेश खतरनाक एक्शन करत नजर अइहें. साथ में अवधेश मिश्रा, प्रकाश जैस, एयाज खान आ सत्यप्रकाश के खास भूमिला बा.
बतावल जात बा कि एकरा के एही महीना बिहार, झारखण्ड आ यू.पी. के सिनेमाघरन में रिलीज कइल जाई.
(प्रशांत निशांत के रपट)
Categories: कलाकार, फिल्म |
No Comments »
by admin
दक्खिन भारत के चर्चित निर्माता निर्देशक आ भोजपुरी परदा पर कईसे कहीं तोहरा से प्यार हो गईल, शिवा, आखिरी रास्ता आ निरहुआ मेल जइसन सुपरहिट फिलिम देबे वाला सुब्बाराव गोसांगी अपना नयकी फिलिम ‘‘हीरो’’ में सिनेमा भोजपुरी के नौजवान सितारा प्रवेशलाल यादव के ‘‘हीरो’’ बनवले बाड़न. एहमें प्रवेश के एकदम नया लुक नजर आई. रील लाईफ के हीरो प्रवेश एह फिल्म में बड़का परदा पर हीरो वाला कारनामा करीहें आ पहिला बेर ओतना खतरनाक एक्शन स्टंटस भोजपुरी में देखे के मिली.
निरहुआ इंटरटेनमेंट प्रा. लि. प्रस्तुति आ श्री साई प्रोडक्शन के बैनर तले बनत ‘हीरो’ में प्रवेश लाल यादव, शुभी शर्मा, अवधेश मिश्रा, प्रकाश जैस, जे. नीलम, गोपाल राय, अयाज खान, सीमा सिंह आ सत्य प्रकाश के खास भूमिका बा.
गीतकार प्यारेलाल यादव, श्याम देहाती, अउर बिपिन बहार आ संगीतकार राजेश रजनीश हउवें. पिछला दिने दक्खिन के अनेके मनोरम जगहन पर एह फिलिम के शूटिंग पूरा कर लिहल गइल बा आ अब पोस्ट प्रोडक्शन के काम चलत बा.
(प्रशांत निशांत के रपट)
Categories: कलाकार, फिल्म |
No Comments »
by admin
भोजपुरी के नयका सितारा प्रवेशलाल यादव पिछला एक महीना से दक्खिन भारत के विशाखापटनम् में जमल बाड़न. ओहिजा खूब मेहनत करत बाड़न आ पसीनो बहावत बाड़े. ओहिजा ऊ एगो भोजपुरी फिल्म के शुटिंग करत बाड़े. अबही एह फिलिम के नाम नइखे रखाइल. एकर निर्देशक हउवें दक्खिन भारत के निर्देशक जी. सुब्बाराव.
हाल में रिलीज प्रवेश के फिलिम ‘‘राजा के रानी से प्यार हो गईल’’ बिहार में बहुते बढ़िया बिजनेस करत बिया.
(प्रशांत निशांत के रपट से)
Categories: कलाकार |
No Comments »
by admin
सिनेमा भोजपुरी के नवजवान सितारा प्रवेश लाल यादव के हालही में प्रदर्शित भइल फिल्म ‘राजा के रानी से प्यार हो गईल’ के धूम आजु काल्हु सगरी बिहार में बा. टॉकी फ्रेमस प्रस्तुत निर्माता-निर्देशक स्वप्नदीप के ई फिल्म बिहार के चालिस गो से अधिका सिनेमाघरन में शानदार व्यवसाय करत बिया. फिल्में प्रवेश के नायिका बाड़ी शुभी शर्मा अउर मेघा घोष.
अबही प्रवेश अपना एगो फिल्म, जवना के अबही नाम तय नइखे, का शूटिंग में दक्खिन भारत के लोकेशन पर बिजी बाड़न.
(प्रशांत निशांत के रपट से)
Categories: इण्डस्ट्री न्यूज, कलाकार |
No Comments »


c: text/html

text:
धूमधाम से भइल ‘मर्द तांगेवाला’ के मुहूर्त
पूर्वा प्रोडक्शन के भोजपुरी फिलिम ‘मर्द तांगेवाला’ के मुहूर्त पिछला दिने मुंबई के श्रीकृष्णा स्टूडियो में धूमधाम से करावल गइल. एकर निर्माता हउवें सूर्या आ निर्देशक बाड़े जानल मानल निर्देशक बाली, जे सिनेमा भोजपुरी के एक से बढ़के एक सुपर डुपर हिट फिलिम दिहले बाड़न. एह फिलिमन में ‘दरोगा बाबू आई लव यू’, ‘देहाती बाबू’, ‘धरती पुत्र’, ‘कहां जइबऽ राजा नजरिया लड़ाई के’, ‘चाचा भतीजा’, ‘घायल योद्धा’ अउर ‘मुन्नीबाई नौटंकीवाली’ जइसन सुपर डुपर हिट फिल्म शामिल बाड़ी सँ. हालांकि मर्द तांगेवाला फिल्म से लमहर अरसा बाद बाली बतौर निर्देशक वापस आइल बाड़न.
‘मर्द तांगेवाला’ के मुहूर्त का अवसर पर गायिका इन्दू सोनाली के आवाज़ में गीतकार संगीतकार श्याम देहाती गीत रिकार्ड करवले. एह मौका पर फिल्म के नायक विराज भट्ट आ सिनेमा भोजपुरी के नम्बर वन खलनायक संजय पांडे समेत फिल्म के पूरा टीम मौजूद रहल. निर्माता सूर्या पत्रकारन से बतियावत कहले कि ई फिल्म लीक से हटि के बनावल जात बा आ एकरा के सगरी परिवार एक साथ बइठ के देख सकेला.
निर्देशक बाली बतवले कि ई फिल्म लोग के हंसइबो करी आ अपना बेहतरीन कहानी का दम पर लोग के मनोरंजनो करी. साथही जबरदस्त एक्शनो रहे वाला बा. फिल्म के नायक विराज भट्ट के कहना रहे कि उनुकर भूमिका फिल्म मर्दे के भूमिका से बहुते अलग बा. संजय पाण्डे कहलन कि ढेर दिन से सोचत रहनी कि बाली का निर्देशन में काम करे के मौका मिलो से मिल गइल.
‘मर्द तांगेवाला’ के कहानीओ बाली के लिखल हवे आ पटकथा अउर संवाद मनोज पांडे के. कैमरामैन हउवन जहांगीर सैयद, कला निर्देशक अवधेश, मारधाड़ इकबाल भाई. मुख्य सितारा हउवें विराज भट्ट, काजल राघवानी, अंजना सिंह, दीपक भाटिया, विक्रम थापा, किट्टू, शमीम खान, अक्षता, गोपाल राय, प्रमोद गोस्वामी, अप्पू राजा, जयवीर, अरविन्द अउर खलनायक संजय पांडे.
ई फिलिम अगिला महीना सेट पर जाई.
(शशिकांत सिंह रंजन सिन्हा के रपट से)
Categories: इण्डस्ट्री न्यूज, कलाकार, फिल्म, फिल्मकार |
No Comments »

robotstxt: allowed

filter: keep


text:
Raj kumar rayvivek kumar sahaniabhay singhvishalanil Not a member yet! Join Now
‘‘निरहुआ रिक्शावाला’’ जईसन ब्लाकबास्टर फ़िलिम बनावे वाली निर्माण कंपनी अंक मीडिया आटर्स प्रा.लि. पिछले दिनों मुम्बई के जीपटैक स्टुडियो में आपन नयकी फ़िलिम ‘‘भोजपुरिया जवान’’ क संगीतमय शुरूआत कइलस। ए.के.एस. इन्टरटेन्मेट प्रा.लि. के बैनर तले बन रहल इ फ़िलिम क शुरूआत संगीतकार राजेश-रजनीश के संगीत निर्देशन में मोहन राठौर के आवाज में रिकार्ड गाने के साथ भईल। निर्माता अशोक कोटवानी अऊर अखिलेश श्रीवास्तव क इ फ़िलिम से भोजपुरिया पर्दे पर नयका अभिनेता आकाश क पदापर्ण होत ह। फ़िलिम में आकाश के साथ मोनालिसा, मनोज टाईगर, राजीव दिनकर अऊर रवि उज्जैन क प्रमुख भूमिका रही।
फ़िलिम के निर्देशन क कमान संभलले हऊअन रवीन्द्र राही। फ़िलिम के गीतकार प्यारे लाल यादव, विपिन बहार, श्याम देहाती, संगीतकार राजेश-रजनीश, कथा-पटकथा लेखक अऊर क्रियेटिव डायेरेक्टर संजीव शर्मा, संवाद लेखक सुरेन्द्र मिश्रा हउअन। फ़िलिम क शूटिंग मार्च में शुरू होइ। मूहर्त के अवसर पर निर्माता सुनिल बुबना, चुन्नु मेहरा, अभिनेता सुशील सिंह, प्रकाश जैश, अंक मीडिया के अरविन्द्र, रंजीत अऊर कई गणमान्य अतिथि उपस्थित रहलन।
श्रोत : प्रशांत निशांतRead in English
हमें बहुत अच्छा लगता है की me
Posted by : jahangir ali at 19:39:02 on 2011-04-11
एह खबर खातिर रऊवा लोग बधाई के पात्र बानी जा ।
Posted by : bhojpurikhoj.com at 18:16:01 on 2011-02-01


text:
कल्पना के ना चाहीं बिहारी बलम
अइसन बात नइखे कि भोजपुरी स्वरकोकिला कल्पना कवनो बिहारी के बलम बनावे से इन्कार कइले बाड़ी, बलुक ई त जल्दिये रिलीज होखे जा रहल भोजपुरी फिलिम निरहुआ नं॰ १ के उनकर गाना हऽ जवना के बोल बा, हमका ना चाहीं बिहारी बलम, आ जवन आजुकाल्हु पूरबी हिन्दुस्तान में ढेरे चर्चित हो गइल बा. एह फिलिम में कल्पना पांच गो गाना गवले बाड़ी आ उहो अलग अलग अंदाज में.
चम चम चमके .... में जहाँ असम के चाय बागाब आ झारखण्ड के पारम्परिक लोक शैली बा जवना के साउथ के कई गो संगीतकार मिल के संगीत निर्देशक राजेश रजनीश का निर्देशन में सजवले सँवरले बा, ओहिजे प्रेमी प्रेमिका आ मरद मेहरारू के इमोशनलल प्यार आ अनुभूति जगावत गाना सईंया धीरे धीरे ... में ठेठ भोजपुरिया शैली बा. भोजपुरी स्वर कोकिला कल्पना अपना गवनई में हमेशा नया नया अंदाज डाले खातिर मशहूर हई जेहसे कि भोजपुरी के इलाकाई माहौल से उपर उठा के विश्वस्तरीय बनावल जा सके. कल्पना के एही अंदाज का चलते उनका के अनेके क्षेत्रिय भाषा के गाना गावे के मिलल बा आ बालीवुडो उनका के ससम्मान अपनवले बा. कल्पना कई गोहिन्दी फिलिमन में गाना गा चुकल बाड़ी जवन काफी चर्चित रहली सँ. दे दना दन में जहाँ उनकर गाना विवाद में घिरल रहल ओहिजे बिल्लू खातिर उनकर जम के तारीफ भइल बा.
हाल फिलहाल रिलीज होखे जा रहल उनकर फिलिमन में अक्षय कुमार के खट्टामीठा आ पायरेट, सन्नी देओल के राईट या रौंग, आ भोजपुरी के सात सहेलिया, बलिदान, सईंया का साथे मड़ईया में खास बाड़ी सँ. केन्स फिल्म फेस्टिवल में शामिल फिलिम साँचा खातिरो ऊ गवले बाड़ी.
स्रोत : रंजन सिन्हा


text:
लव के लौटरी
भोजपुरी फिल्मोद्योग में जूनियर निरहुआ के नाम से मशहूर लोक गायक आ अभिनेता प्रवेशलाल यादव के सुरीला आवाज आ रोमांटिक गीतन से सजल भोजपुरी म्यूजिक अलबम लव के लौटरी अब भोजपुरिया दिलोदिमाग पर राजकरे जा रहल बा. अलबम के शूटिंग पूरा हो गईल बा आ एकरा के जल्दिये बाजार में उतार दिहल जाई.
लव के लौटरी म्यूजिक अलबम में प्यारे लाल आ श्याम देहाती के लिखल नौ गौ गीत बाड़ी सन जवना के संगीत का सुर में सजवले बाड़न अजय प्रसन्ना. गीतन में आवाज बा दिनेशलाल यादव निरहुआ, प्रवेशलाल यादव, इन्दु सोनाली, आ खूशबू जैन के.
अलबम के निर्दैशन समर के॰ मुखर्जी कइले बाड़े. अलबम का विडियो में निरहुआ, जूनियर निरहुआ, आ पाखी हेगडे के नृत्य बा. नृत्य निर्देशन कानू मुखर्जी के बा.
स्रोत प्रशान्त निशान्त, इंटरटेंमेंट मीडिया, मुंबई. फोन 09934208664 / 09967996624


text:
सुर संग्राम : संगीत जगत में सम्मान के लड़ाई
महुआ चैनल पर देखावल जाये वाला एगो सम्मान के शो में भारत के सांस्कृतिक रुप से धनी दू गो राज्य उत्तर प्रदेश आ बिहार से बारह बारह गो प्रतिभागी बोलावल गइल बाड़े. अन्तिम प्रतिभागियन के चयन भोजपुरी सिनेमा आ संगीत जगत के जानल मानल हस्तियन का सामने कड़ा प्रतियोगिता का बाद कइल जाई.
सुर संग्राम का नाम से जानल जाये वाला ई कार्यक्रम यूपी आ बिहार के प्रतिभागियन के आपन संगीत क्षमता देखावे के मौका देबे वाला मंच बा जवना में प्रतिबागी कड़ा प्रतियोगिता से निखर के विजेता के ताज पहिनिहें.
मालिनी अवस्थी, कल्पना आ हर हफ्ता शामिल होखे वाला मेहमान, एगो मशहूर व्यक्तित्व, जइसन जजन का उपस्थिति में सुर संग्राम के प्रतिभागी भोजपुरी लोकगीत आ गीत गइहन जवना में से विजेता के चयन जज लोग करी.
भोजपुरी के लोकप्रिय सितारा मनोज तिवारी एह कार्यक्रम के जजमानी करीहन. मनोज तिवारी एगो बहुआयामी कलाकार हउवन. लोक गायकी से शुरु कर के भोजपुरी फिल्म जगत के चमकत सितारा बन जाये वाला मनोज तिवारी असंख्य गाना गा चुकल बाड़े आ चक दे बच्चे आ सुर संग्राम के जजमानी कर चुकल बाड़े. एह कार्यक्रम में ऊ महाभारत के कृष्ण लेखा रहिहन. काहे कि ऊ बिहार आ यूपी दुनू से जुड़ल बाड़े.
अब देखे के बा कि बिहार आ यूपी में से कवना राज्य के लोग अपना जवारी के विजेता बनत देखीहन? जाने के बा त हर शुक आ शनिचर के रात साढ़े बजे से एह कार्यक्रम के भोजपुरी के पहिलका मनोरजंन चैनल महुआ पर देखल करीं.
प्रतियोगिता स्थल : लखनऊ, नोएडा, दिल्ली, रांची, पटना, गया, गोरखपुर, छपरा, कोलकाता, मुंबई, बनारस, बलिया, इलाहाबाद, आ भागलपुर.
स्रोत प्रशान्त निशान्त, इंटरटेंमेंट मीडिया, मुंबई. फोन 09934208664 / 09967996624


text:
फ्रंटलाइन आ एम-सीरीज के धमाकेदार शुरुआत
राजनीति आ सिनेमा के दिग्गज लगवलन बधाईयन के ताँता
एह बियफे, १६ जुलाई २००९, के मुंबई का सिनेमा जगत में हलचल मच गइल. वजह रहे पहिलका बेर एक साथ एगो कार्पोरेट कंपनी के इंटरटेनमेंट विंग आ एगो नया म्यूजिक कंपनी के धमाकेदार लांचिंग कइल गइल.
कार्पोरेट कंपनी फ्रंटलाइन ग्रुप के फ्रंटलाइन इंटरटेनमेंट आ नया म्यूजिक कंपनी एम-सीरीज के लांचिंग राजनीति आ भोजपुरी सिनेमा जगत का दिग्गज का मौजूदगी में कइल गइल. फ्रंटलाइन इंटरटेनमेंट सिनेमा बनाई आ एम सीरीज कैसेट अलबम. फ्रंटलाइन के चेयरमैन संजय सिन्हा आ मनोज तिवारी के बधाई देबे खातिर सभे उमड़ पड़ल. एह मौका पर फ्रंटलाइन अपना तीन गो नया भोजपुरी फिलिमन का साथ बाजार में आवे के एलान कइलसि. कंपनी मनोज तिवारी के फिलिम बगलवाली जानमारेली के टेक ओवरो कर लिहलसि. अइसनका पहिलाक बेर हो रहल बा कि कवनो कंपनी पहिले आपन उत्पाद तईयार कर लिहलसि तब आपन लांचिंग के पार्टी दिहलसि. चेयरमैन संजय सिन्हा कहलन कि ऊ काम करके देखावल चाहत रहलन एहिसे अइसन कदम उठवलन.
एह लांचिंग का मौका पर मुंबई कांग्रेस के अध्यक्ष कृपाशंकर सिंह कहलन कि भोजपुरी, संस्कृत, आ मराठी एके टाइपराइटर पर टाइप होले. आज जवना तरह से भोजपुरी के बोलबाला पूरा दुनिया में बा ओहसे उनका एकरा पर गर्व बा. कहलन कि ऊ एगो भोजपुरी फिलिम गोबर सिंह में कामो कर चुकल बाड़े आ जब राहुल गाँधी के मालूम चलल त उनका अचरज भइल कि कृपाशंकर सिंह एक्टिंग कइसे कइले होखिहन.
कृपेशंकर सिंह का हाथ से म्यूजिक कंपनी एम-सीरीज के पहिलका अलबम हे महादेव के लांच कइल गइल. एह अलबम में मनोज तिवारी भगवान शिव का प्रताप के गुणगान कइले बाड़े. एह अलबम के कुछ गीतो मनोजे तिवारी के लिखल हवे. बाकी गीत श्याम देहाती के लिखल बा. अलबम के संगित मधुकर आनन्द के दिहल हऽ.
समारोह में कॉमेडी किंग राजू श्रीवास्तव अपना अंदाज में मनोज तिवारी, अभय सिन्हा, आ संजय सिन्हा के बधाई दिहलन आ सबके जमके हँसवलन. चर्चित नायिका नगमा अपना संबोधन में भोजपुरी के जमके वकालत कइली. भोजपुरी के सुपर स्टार दिनेश लाल यादव निरहुआ आ विनय आनन्द भोजपुरी के उत्थान में फ्रंटलाइन आ एम सीरीज के भरपूर सहयोग देबे के बात कहलन. निरहुआ एह मौका पर भगवान शिव के आराधना वाला एगो गीतो गवलन.
मनोज तिवारी के बधाई देबे वालनमें इम्पा के सुषमा शिरोमणि, महुआ चैनल के पवन तिवारी, एम सीरीज के निदेशक रानी तिवारी, अभिनेता टीनू वर्मा, विनया आनन्द, पंकज केसरी, बृजेश त्रिपाठी, प्रवेशलाल यादव, अवधेश मिश्रा, के के गोस्वामी, नायिका रानी चटर्जी, मोनालिसा, पाखी हेगडे, लवी रोहतगी, उर्वशी चौधरी, पूजा सक्सेना, निर्माता दीपक सावंतम सुधाकर पांडेय, जगदीश शर्मा, सनील बूबना, आलोक सिंहम हेमा चौधरी, फिल्म फाइनेन्सर श्याम बहादुर सिंह, दुर्गा नटराज, निर्देशक असलम शेख, राजकुमार आर पाण्डेय, रवि सिन्हा, जय प्रकाश, हैरी फर्नान्डीजम अनिल अजिताभ, गीतकार विनय बिहारी, अशोक घायल, दीप मोहमदाबादी, ब्राइट के योगेश लखानी , टी सीरीज के अजीत कोहली, अजीत गुप्ता, संगीतकार शनंजय मिश्रा, कोरियोग्राफर पप्पू खन्ना, लक्ष्मी नारायण त्रिपाठी वगैरह प्रमुख रहलन.
स्रोत : शशिकान्त सिंह, मुंबई. फोन: 9322411335, 9833295806


text:
सुरसंग्राम खातिर चुनईलन मनोज मिश्रा मिहिर
महुआ टीवी पर आवे वाला सीरियल म्यूजिकल शो सुर संग्राम खातिर आजुकाल्ह अलग अलग शहरन से प्रतियोगी गायकन के चुनाव कईल जा रहल बा. गजेन्द्र कुमार के प्रस्तुति एह सीरियल के एंकरिंग भोजपुरी सिनेमा किंग मनोज तिवारी मृदुल करीहन. हाल ही में गोरखपुर से प्रतियोगियन के चयनमें करीब चार सौ प्रतिभागियन के आडिशन लिहला का बाद मशहूर गायक आ अभिनेता मनोज मिश्रा मिहिर के चुन लिहल गईल. अब ऊ एह कार्यक्रम के शूटिंग खातिर मुंबई जईहन.
मनोज मिश्रा मिहिर के फिल्मी कैरियर के शुरुआत रंग दे बसंती चोला से भईल रहे. ऊ महुआ चैनल पर बिहाने बिहाने कार्यक्रमों मे शामिल रह चुकल बाड़न आ दू एपिसोड कईले बाड़न.
मनोज मिश्रा मिहिर टेलीकाम कंपनी एयरटेल के विज्ञापनो कर रहल बाड़न. एह जिंगल में उनकर लाईन लोग के बहुत पसन्द कर रहल बा. इहो पहिलके हालि भईलबा कि कवनो टेलीकाम कंपनी आपन विज्ञापन भोजपुरी में कर रहल बिया.


text:
संगीत भोजपुरी पर शुरु भइल आराधना
संगीत हमेशा सुने में बढ़िया लागेला आ अगर ऊ भक्ति संगीत होखो त आउरी अलौकिक लागेला. हमनी के भक्ति संगीत हमनी का संस्कृति आ परम्परा से जुड़ल बा. ई गीत संगीत साचहूं दैविक लागेला आ आत्मा, शरीर, आ मस्तिष्क के एक साथ जोड़ देला.
संगीत भोजपुरी अपना दर्शकन खातिर एगो नया कार्यक्रम आराधना ले के आइल बा. एह कार्यक्रम में आध्यात्म का रस में डूबल भक्ति संगीत आ मंत्रोच्चार प्रस्तुत कइल जाई जवन आत्मा के तृप्त कर दीहि. रउरा एह कार्यक्रम में अन्तरतम के संतुष्ट कर देबे वाला चुनिन्दा भक्ति संगीत के प्रसारण कइल जा रहल बा, एह कार्यक्रम में भगवान राम, माँ दुर्गा, विघ्नेश्वर गणेश, माँ लक्ष्मी, भगवान शिव, भगवान कृष्ण, अम्बे माँ वगैरह सगरी देवी देवता के स्तुति करत भजन के प्रस्तुति हो रहल बा.
एहसे २३ अगस्त से सबेरे साढ़े सात बजे, दुपहरिया एक बजे आ साँझ में सात बजे से आराधना के प्रस्तुति संगीत भोजपुरी पर होखल करी. आईं आराधना में शामिल होखीं.
स्रोत : मीडिया वर्ल्डवाइड प्रा॰लि॰


text:
हम भोजपुरी लोकगीत का म्यूजिक में नया प्रयोग कर के आपन एगो नया पहिचान बनावल चाहत बानी.
....कहलन पंकज प्रवीण
उभरत गायक पंकज प्रवीण से एगो बातचीत के अंश नीचे दिहल जा रहल बा.
पंकज जी, पहिले अपना बारे में कुछ बताई ?
हमार घर उत्तर प्रदेश के बहराइच जिला में बा. बचपन के पढ़ाई गाँव में कईला का बाद बहराइच शहर में आ गइनी आ ६ठवीं क्लास से ले के ग्रेजुएशन तक के पढ़ाई ओहिजे से कईनी. हमार पापा जी एगो साधारण किसान हई, जे खेती किसानी से समय बचला के बाद एगो डॉक्टर का रूप में समाज सेवा भी कर लिहीना. हमरा अलावा अभी सब लोग गाँवहीं में ही रहेला.
भोजपुरी क्षेत्र में ना रहला के बादो भोजपुरी से अतना लगाव कइसे बा ?
ई बात सही बा कि हमार आ हमरा पापा जी के जनम बहराइचे में भईल. बाकिर हमार दादा जी करीब पचास साल पहिले बिहार छोड़ के बहराइच आ के बस गइल रहनी. पचास साल बादो हमनी के घर परिवार आ संस्कार भोजपुरीये आ बिहारीये बा. हमरा गाँव में ९० फीसदी लोग बिहार भा पूर्वी उतेर प्रदेश से बा. कह सकीले कि कुल मिला के हमरा गाँव के माहौल एगो मिनी बिहारे नियन बा. बचपन में त हमरा इहो पता ना रहे की भोजपुरी का होला और हिन्दी का होला. एही वजह से हमरा भोजपुरी से अतना लगाव बा.
भोजपुरी लेखन आ संगीत में रूचि कब से जागल?
जब हम आगे के पढ़ाई करे शहर में अईनी त बहुते सारा लोग से मुलाकात आ जान पहिचान भईल. लोगन से बातचीत कइला का बादे हमरा अपना मातृभाषा के महत्व के पता चलल. दुसर बात ई रहे कि लोग भोजपुरी के अतना महत्व ना देत रहे. जेकरा वजह से मन में भोजपुरी के खातिर एगो मोह लाग गइल आ ओहि से भोजपुरी लेखन आ संगीत में रूचि जाग गइल.
फेर भोजपुरी गीत संगीत के सफ़र कहा से शुरू भइल ?
वैसे त हम बचपने से स्कूल कॉलेज में प्रतियोगिता में गीत संगीत लेके हिस्सा लेत रहनी, लेकिन भोजपुरी में संगीत के सफ़र "मनोज भइया" (मनोज तिवारी मृदुल) के प्रोग्राम देखला के बादे शुरु भइल. हम उनकरे के आपन आइडियल मान के बिना कौनो गुर के गीत गावल शुरु कर दिहनी. लोग पसंदो करे लागल त हम अपन पहिला स्टेज प्रोग्राम एनसीसी के प्रोग्राम में कइनी जहाँ भोजपुरी लोकगीत गवला खातिर हमरा के प्रथम पुरस्कार मिलल आ गोल्ड मैडल आ शील्डो मिलल. ओहिजे से सगीत के सफ़र शुरु भइल. सबले बड़ पुरस्कार हमारा अपना कॉलेज के गीत पतियोगिता में मिलल जहा ५० हिन्दी प्रतियोगियन का बीच हमरा के प्रथम पुरस्कार मिलल.
राउर पहिलका अलबम "दिल दीवाना भइल" के शुरुआत कइसे भईल आ अलबम का बाद कइसन लागऽत बा ?
कॉलेजे का समय से हमारा अंदर भोजपुरी लोकगीत के जूनून रहल. ओकरा के पूरा करे के खातिर हम दिल्ली आ गइनी. भोजपुरी अलबम खातिर हमरा घर से कवनो सहायता भा प्रोत्साहन ना मिलल तबो हम अपना मन से अपना कमाई से अलबम के शुरुवात कइनी. बाकिर सब कुछ का बादो कुछ लोगन का वजह से हमार सपना वइसन पूरा ना भईल जइसन हम सोचले रहीं.खुशी बस अतने बा कि बहुत कुछ सीख गइनी जिन्दगी का बारे में आ लोगन से अतना प्यार मिलल जेतना हम सोचलहूं ना रहली.
का सोच के आपन अलबम निकाले के सोचनी ?
देखीं. हम बहुत सारा भोजपुरी गीत सुनली. बहुत सारा गायकन लोग के सुनली. सब लोगन के विषयवस्तु आ अंदाज एकही जइसन रहे. आ अश्लीलता भोजपुरी के एगो सबसे बड़ा बीमारी लागत रहल. त हम सोचनी कि एगो नया अंदाज का साथे अश्लीलता के हटावे के कोशिश कहे ना कइल जाऊ ? बस इहे सोच के गीत के तइयारी शुरु कर दिहनी आ ओकरे परिणाम दिल दीवाना भइल का रूप में आइल, जवन आप के सामने बा.
दिल दीवाना भइल के बारे में कुछ बताई ?
"दिल दीवाना भइल" एगो साफ सुथरा अलबम बा जेहमें लगभग सब प्यारे के गीत बा. एह गीतन के घर परिवार में भी सुनल जा सकेला. एकर शीर्षक गीत सबसे अछा बन गइल बा, जेकरा के हर उमिर के लोग पसंद कइले बा. हम समझत बानी कि शायद ई भोजपुरी के पहिला अलबम बा जेकरा में अश्लीलता के नाम पर कुछुओ नइखे.
अब आगे का करे के बा ?
आगे हम दू गो आउरी अलबम के तइयारी करत बानी जे में से एगो के नाम बा "सोनू जी के पापा" और तीसरा अलबम होली तक आ जाई. एकरा अलावा हम कुछ नया टैलेंट का साथे भोजपुरी के पहिलका म्यूजिक बैंड "स र ग म राग भोजपुरी" ओ पर काम कर रहला बानी.
रउरा भोजपुरी गीत से अश्लीलता हटावे के बात करत बानी. एहमे कहाँ तक सफल हो पाएब ?
देखीं. पहिलका अलबम का बाद हमार मनोबल बहुत बढ़ गइल बा. हम जवन चीज सुनावल चाहत रही ओकरा के लोग पसंदो कईलस. आ जब रेस्पोंस अच्छा आईल त हमरा का परेशानी बा ? अजी एही तरे काम करत रहब आ एकरा साथे हम भोजपुरी लोकगीत का म्यूजिक में नया प्रयोग कर के आपन एगो नया पहिचान बनावल चाहत बानी.
हम त बस इहे कामना करेब कि प्रवीण भाई अपना मकसद में सफल साबित होखसु. हमार शुभकामना उनुका साथे बा.


text:
भोजपुरी गायकन में एगो नया नाम
बिमलेश कुमार तिवारी
भोजपुरी संगीत का दुनिया में आजु कई गो लोकप्रिय नाम बाड़ी स. मनोज तिवारी के शुरु कईल गायकी से नायकी तक के सफर कई गो नया नया गायकन के एह क्षेत्र में आवे खातिर उत्साहित कर दिहलसि. बिहार के बक्सर जिला के हरनाथपुर के बिमलेश तिवारी वइसने एगो नाम बा जवना पर धेयान दिहल जरूरी बा.
हरनाथपुर स्कूल से मैट्रिक कईला का बाद बिमलेश कलकत्ता का प्रेसिडेन्सी कॉलेज से हिन्दी साहित्य में एम॰ए॰ करिके आजु काल्हु पीएसडी कर रहल बाड़न. अपना बड़की दीदिया, चन्द्रावती देवी, से गाना गावल सीखल शुरु करिके बिमलेश आगा बढ़त गईलन आ जबे मउका मिलल तबहियें अपना भोजपुरी गायकी से सुननिहारन के मन मोहत गईलें.
बिमलेश तिवारी कौशल के पहिलका भोजपुरी एलबम 'करिश्मा के बहिन चाहीं' में पूरबी के नया अन्दाज में पेश कईल गईल बा. एह अलबम के सगरी गीत भोजपुरिहा संस्कृति के मान सम्मान का अनुसार बाड़ी सन.
बिमलेश तिवारी गायकी का साथे लेखनो में लागल रहेले. उनुकर लिखल एगो किताब कविता से लम्बी उदासी हिन्दी में छप चुकल बा. कहानी त अकसरहाँ नामी गिरामी पत्र पत्रिकन में छपत रहेला.


text:
नया अलबम निरहुआ के रंग हीरोइनन के संग
भोजपुरी लोक संगीत में सम्राट आ अभिनय में सिल्वर जुबिली स्टार के दर्जा पवले दिनेशलाल निरहुआ के अब ले सैकड़न कैसेट बजारी में आ चुकल बाड़ी सन बाकिर अबकी के नयका अलबम निरहुआ के रंग हीरोइनन के संग अइसनका कैसेट का रूप में आईल बा जवनहोली का रस आ रंग में पूरा सराबोर बा. होली के मस्ती भरल नौ गोगीत एह अलबम में बाड़ी सन जवना में से छह गो गीत दिनेश लाल निरहुआ के आवाज में आ तीन गो उनकर छोट भाई प्रवेशलाल यादव जूनियर निरहुआ का आवाज में बा. एगो गीत में इंदु सोनालीओ के आवाज बा. प्यारेलाल यादव आ श्याम देहाती के लिखल गीतन के संगीत से सजवले बाड़े संगीतकार राज बब्बर. कैसेट के परिकल्पन विजयलाल यादव के बा आ गीतन के संयोजन कइले बाड़े अशोक शिवपुरी. अलबम के निर्देशन समर के॰ मुखर्जी कइले बाड़न.
बकौल दिनेश लाल यादव निरहुआ, एह अलबम में अश्लीलता आ फूहड़पन से बचल गईल बा आ हल्का फुल्का हंसी मजाक आ छेड़छाड़ के मस्ती एह अलबम के जान बा जो नौ के नवो गीत रउरा के झूमे खातिर मजबूर कर दीहि.
अलबम के वीडियो संस्करण में निरहुआ आ प्रवेशलाल का साथे पाखी हेगडे, ममता तिवारी, आ आनन्द मोहन के अदाकारी शामिल बा. वीडियो खातिर नृत्य निर्देशन कानू मुखर्जी कइले बाड़े. निरहुआ कहलें कि पूरा अलबम परिवार का साथे बईठ के देखल जा सकेला. आ ई अलबम टी सीरीज का खास मांग पर बनावल गईल बा जवना चलते गीत, संगीत, नृत्य, स्वर हर बात में ध्यान राखल गईल बा कि एह अलबम के आनन्द लोग सालो भर उठा सके.
प्रवेशलाल कहले कि भईया का साथे त नाचे के मौका नइखे मिलल बाकिर दोसरा कलाकारन का साथे हम भरपूर मेहनत कइले बानी. दोसरा गीतन में आ होली गीतन में तनी फरक होखबे करेला. होली गीतन में हमनी का मस्ती के रंग आवाज में मिलावहीं के पड़ेला आ डांसो में वइसने करे के पड़ेला. होली गीतन का शूटिंग में सबसे मुश्किल होला रंग अबीर उड़ावे घरी. एगो डांस का शूटिंग में हमरो आँख में गुलाल पड़ गईल रहे. आँख छनछनात रहे बाकिर हमरा हर शॉट पर चेहरा पर खुशी के भाव देखावे के पड़त रहे. पूरा दिन रंग पानी में भींज के काम करे के पड़ला तवन अलगा से. कहलन कि पहिले हमनी का अपना बड़ बूढ़ का गोड़ पर अबीर धर के तब होली खेलत रहीं जा बाकिर अब लोग होली के फूहड़ बना के राख दिहले बा.एह अलबम में पूरा कोशिश कईल गईल बा कि होली के शालीनता आ गरिमा वापिस ले आवल जाव.
पाखी हेगडे कहली कि जब उनुका होली अलबम में काम करे के प्रस्ताव मिलल त खुशी खुशी सकार लिहली. एक हालि पहिलहू होली अलबम में काम कईले रहली आ बड़ा मजा आईल रहे. कहली कि शूटिंग का समय अइसने लागत रहे जईसे हमनी का सांचो के होली खेलत रहीं जा. कहली कि अइसनका होली ऊ हर बार आ बार बार खेलल चहीहें. अलबम का बारे में उनुको कहनाम इहे रहे कि एह अलबम में होली गीतन के स्तर बनवले राखल गईल बा आ सपरिवार देखल सुनल जा सकेला.


text:
Bhojpuri Film/ Songs/Music
फिल्मी हलचल - 3
भोले शंकर के म्यूजिक रिलीज
भोजपुरी के बिग बजट फिल्म भोले शंकर के म्यूजिक रिलीज २५ जुलाई के मुंबई का टाइम एंड अगेन होटल में रात के नौ बजे कईल जाई. मशहूर फिल्मकार महेश भट्ट एह आयोजन के मुख्य अतिथि होखिहन. मनोज तिवारी मोनालिसा वगैरह का साथ फिलिम के पूरा यूनिट मौजूद रही. फिल्म के संगीतकार धनंजय मिश्रा, गीतकार बिपिन बहार गायक राजा हसन, गायिका मौली दवे, पूनम वगैरह के भी मौजूद रहे के उमेद बा. एह फिलिम के निर्माता गुलशन भाटिया आ निर्देशक पंकज शुक्ला हवें. फिलिम के मुख्य किरदार में मनोज तिवारी, मिथुन चक्रवर्ती, मोनालिसा, लवी रोहतगी, शबनम, नरेन्द्र पजवानी वगैरह बाड़े.
२१ जुलाई २००८, सोमवार
अमर उपाध्याय बनलन निर्माता
टीवी पर मिहिर विरानी का रूप में मशहूर नायक आ हिन्दी फिल्मन के जानल मानल अभिनेता अमर उपाध्याय निर्माता बनि के फ्राइडे फिल्म्स का बैनर तले भोजपुरी फिलिम बबुआ हमार बनवले बाड़े जवन अब बन के तईयार बा आ जल्दिये प्रदर्शित होखे वाला बा. उनकर पत्नी हितल उपाध्याय आ सहयोगी डॉ॰ देवदत्त कपाड़िया सह निर्माता बा लोग. बबुआ हमार के निर्देशक राष्ट्रीय पुरस्कार प्राप्र आनन्द डी गहतराज हउवे. आजु के गुमराह होत युवा पीढ़ी पर बनल एह फिलिम के मुख्य किरदार नायक का रुप में अमर उपाध्याय का संगे मोनालिसा, प्रवीण सिंह सिसोदिया, मनीष महिवाल, शिवम तिवारी, उदय श्रीवासस्तव, आ मोना राय निभवले बा लोग.
अमर उपाध्याय के कहनाम बा कि जब ऊ भोजपुरी फिल्मन में काम कईल शुरू कइलन त उनुका ई भाषा बहुत मीठ लागल आ एकर मार्केटो उज्जवल लउकल, से ऊ फिलिम निर्माण का क्षेत्रमें गोड़ डाल दिहलन.
२१ जुलाई २००८, सोमवार
स्टार से बढ़ के ई स्टार
आजु काल्हु पालीवुड के निर्माता लोगन के पहिलका पसन्द मनोज सिंह टाईगर सफलता के गारण्टी बन चुकल बारे. चलत मुसाफिर को मोह लियो रे से अपना कैरियर के शुरुआत करेवाला मनोज सिंह टाईगर का खाता में अब तक के सबले बड़ हिट फिल्म आ सिल्वर जुबिली फिल्मन के लाइन लाग गईल बा. निरहुआ रिक्शावाला में बताशा चाचा के किरदार के जीवन्त बना देबे वाला मनोज टाइगर के गवनवा ले जा राजाजी, रंगीला बाबू, हो गईल बा प्यार ओढ़निया वाली से, कइसे कहीं तोहरा से प्यार हो गइल आ निरहुआ चलल ससुराल बाक्स आफिस पर धमाल मचा चुकल बाड़ी सन. हालही में प्रदर्शित लागल रहऽ ए राजाजी मं इनकर पार्टनर केकिरदार के दर्शक काफी पसन्द कइले बाड़े. हाल ई बनि गइल बा कि मनोज टाइगर के एंट्री होखऽते शुरु हो जाला हँसी के ठहाका.
मनोज सिंह टाइगर आजु भोजपुरी सिनेमा के सबले महँग कामेडियन बन चुकल बाड़े. एकरा अलावे ऊ जीटीवी का नागिन सीरियलो में आपन धाक जमा दिहले बाड़े.
२१ जुलाई २००८, सोमवार
विनय आनन्द बनलन गायक
भोजपुरी सिनेमा में गायकी के सफलता का बाद अभिनेता बने के फार्मूला अतना हिट हो गईल बाकि एब अभिनेतो से गायक बने के शुरुआत हो चुकल बा. गोविन्दा के भाँजा विनय आनन्द अब गायक बन चुकल बाड़े. सुपर हिट फिल्म चाचा भतीजा, आ ऐ बलम जी में शानदार अभिनय कर चुकल विनय आनन्द के ई नया रुप आवे वाली भोजपुरी फिल्म जाड़ा में बलमा प्यार लगे में देखे के मिली.
एह फिलिम में श्याम जी श्याम के लिखल गीत के अमन श्लोक का धुन पर विनय आनन्द गवले बाड़े.
२१ जुलाई २००८, सोमवार
भोजपुरी के त्रिमूर्ति आलोक कुमार का फिलिम में
भोजपुरी के सुपर निर्माता आलोक कुमार के राजा भोजपुरिया, हो गईल बा प्यार ओढ़निया वाली से, गवनवा ले जा राजाजी, आ निरहुआ चलल ससुराल बाक्स आफिस पर धमाल मचवले बाड़ी स. अब आलोक कुमार जवन धमाल मचावे जा रहल बाड़े ओकर सपना त ढेरे लोग देखऽल बाकि सफल ना भईल. बनारस में इटीवी का भोजुरी सिनेमा सम्मान समारोह २००८ में सार्वजनिक मंच से आलोक कुमार घोषणा कईलन कि ऊ रविकिशन मनोज तिवारी निरहुआ के ले के फिलिम बनईहें.
एह घोषणा पर मोहर तब लाग गईल कि भोजपुरी के तीनो स्टारो लोग ओहि मंच से सार्वजनिक रूप से एकर स्वीकृति दे दिहल. आलोक कुमार एह फिलिम पर काम करे के शुरु कर दिहले बाड़े आ अबहीं कहानी पर काम चल रहल बा.
२१ जुलाई २००८, सोमवार
मशहूर अभिनेता किरण कुमारो अब भोजपुरी परदा पर लउकिहन.
हिन्दी सिनेमा के जानल मानल चरित्र अभिनेता किरण कुमार अब जल्दिये भोजपुरी सेनेमा में आपन जलवा देखावे वाला बाड़न. आस्था फिल्म्स इंटरटेनमेंट के बैनर तले बनल सजन परदेसिया में किरण कुमार फिलिम के नायक विनय आनन्द के पिता के किरदार में बाड़न.
पवन कुमार आ दिनेश शुक्ला के निर्मित एह फिलिम के निर्देशक अवनि अग्रवाल बाड़े. बकौल किरण कुमार भोजपुरी भाषा उनुका बड़ा मीठ लागल आ सजन परदेसिया एगो साफ सुथरी परिवारिक फिलिम बा जवना में संस्कार झलऽकत बा. गँवई पृष्ठभूमि में औरतन क जिनिगी एह फिलिम का फोकस में बा. ई फिलिम दर्शकन के दिल जरुरे जीत ली. एह फिलिम के गीत विनय बिहारी लिखले बाड़े आ संगीत के सुर में बन्हले बाड़े संजीव राणा.
२१ जुलाई २००८, सोमवार


text:
तोहार नईखे कवनो जोड़, तू बेजोड़ बाड़ू हो
श्री राधेश्याम क्रियेशन का बैनर तले बनत भोजपुरी फिलिम तोहार नईखे कवनो जोड़, तू बेजोड़ बाड़ू हो के संगीतमय शुरूआत पिछला दिनानि एबी साऊण्ड में एगो गाना के रिकार्डिंग का साथे भईल.
राधेश्याम मिश्रा निर्मित आ रामेश्वर मिश्रा निर्देशित एह फिलिम के मुख्य किरदारन में भोजपुरी के स्टार लोकगायक पवन सिंह आ मशहूर तारिका रानी चटर्जी का साथे प्रेम नागवंशी, गुंजन पंत, नीरज त्रिपाठी, दिव्यांश, नन्हे आ बृजेश त्रिपाठी बाड़न.
पारिवारिक पृष्टभूमि आ संगीतमय एह भावप्रधान फिलिम के गीतकार संतोष सिंह आ संगीतकार अमन श्लोक बाड़े. सह निर्माता महेश पटेल आ कार्यकारी निर्माता संदीप पाण्डेय हउवन.
निर्देशक रामेश्वर मिश्रा के कहनाम बा कि फिलिम पूरा तरह व्यावसायिक दृष्टिकोण से बनावल जा रहल बा जवना में मनोरंजन के सारा खूबी मौजूद रही. कहानी का बारे में कुछ संकेत देत मिश्रा जी कहलन कि लोकगायक अभिनेता पवन सिंह एह फिलिम में एगो बैंक कर्मचारी के भूमिका में बाड़े जे अपना कैरियर का प्रति समर्पित बा.
फिल्म के प्रचारक प्रशान्त निशान्त का मुताबिक एह फिलिम के शूटिंग फरवरी में होखी.
फिलिम के मुहुर्त का अवसर पर निर्देशक जगदीश शर्मा, हैरी फर्नाण्डिज, गायिका इन्दू सोनाली समेत कई गणमान्य अतिथि मौजूद रहलें.


text:
डाकू होखे त अईसन
आलोक पुराणिक
साहेबजी सोमालिया अब एगो ब्राण्ड हो गईल बा, गब्बर सिहं लेखा. अदन का खाड़ी से पचास पचास किलोमीटर दूर जब कवनो जहाज निकलेला त कैप्टन जहाज ड्राइवर से कहे ला, निकल ले बे, पांच सौ के स्पीड पे, नाहीँ त सोमालिया के डाकू आ जाई.
साँचहूं जवन इंटरनेशनल कवरेज बुश का हिस्सा में जात रहुवे, अब सोमालिया का डकैतन का हिस्सा में जाये लागल बा. सोचत बानी काहे ना सोमालिया का राजदूतावास में जा के अरज करीं कि सोमालिया डाकू टूरिज्म पैकेज चलावे. टूरिस्टन के ओह जगहा ले जाईल जहवाँ सोमालिया के डाकू डकैती डालेलन सन. छोटको बोट में कवनो खोट ना रही, बस डकैती होखे के गारण्टी रहे के चाहीं. बड़को शिप त धराइये जाले सन.
खैर मसला ई बा कि चिंता आ चिंतन के विषय ई बा कि सोमालिया में आखिर अतना समुद्री डाकू आ कहाँ से गईलन स. हमरा त बुझात बा कि सोमालिया के डाकू ब्राण्ड भँजावे खातिर कुछ दोसरो लोग अपना के सोमालिया के डाकू बतलावे लागल बा. अतना जहाज लुटात बाड़ी सन कि सोमालिया जईसन छोटहन देश के सगरी डाकू मिलियो के ना लूट पईहें. कतनो ओवर टाइम कर ल सन. करामात केहू दोसरे के बा. आ एह लपेटा में सोमालिया डाकू ब्राण्ड बन गईल बा.
सोमालिया के दू गो बंदन से एने भेंट भईल. ऊ परिचय दिहलें कि प्रोफेसर हउवन जा. एने के बंदा लोग भेंट करे से नकार दिहल. सोमालिया के भईलऽ आ डाकू ना भईलऽ त मिलला से फायदा का ? ई त कुछ वइसने हो गईल कि नेता बस्ती के भईलन आ तबहियों शरीफ हो गईलन. से भेंट कईला से फायदा का.
कुछ दिन में अब ई होखी कि लोकल फिरौतीबाज कहे लगीहें सन कि हम सोमालिया के फिरौतीबाज हईं, चुपचाप हतना करोड़ रुपया होह जगहा पर राख आवऽ. सोमालिया डाकू ब्राण्ड का सम्मान में बंदा बगैर चूं चपड़ कईले रकम राख आई. ब्राण्ड इमेज आउरि होला का जी.
सोमालिया तूँ त ग्रेट हउव जी. नाकी देशन में फिरोतीबाज होलन, बाकिर सोमालिया में त फिरौतीबाजन का लगे पूरा देशे बा.
खैर मसला ई बा कि आखिर सोमालिया डकैतन का रूप में काम के कर रहल बा. हमरा त सुबहा बा कि एने बहुते टेलीकाम मोबाइल प्लान बेंचे वाला सोमालिया जा के डाकू हो लिहल बाड़न सन. एहिजा त मंदी आ गईल बा. तरह तरह के टेरिफ प्लान बेंचे में दिक्कत आ रहल बा. ओहिजा समुन्दर में सुभहिता बा. कहाँ ठेलत फिरऽ एक ह एक गो प्लान, ओहिजा सोझे एगो जहाजे ठेल के ले जा. ना त ईहवाँ टेरिफ प्लान खरीदे वालन का बस में कुछ बा, ना ओहिजा जहाज वालन का हाथ में.
भा हो ना हो, सोमालिया के डाकू का वेश में ऊ सभ चलि गईल बाड़न सन जवन पहिले एहिजा बतलावत रहलन स कि युकिलिप्टस उगावऽ आ हतना साल में हतना रकम पावऽ. एहिजा वाला त धरपकड़ कर लेबेलन स कि ले आवऽ वापिस रकम. सोमालिया का समुन्दर में सुभीता बा.
चलऽतानी हमहूं सोमालिया के डाकूवन के फ्रेचाइजी ले लेत बानी, कवनो धंधा में आगा चल के कामे आ जाई.
पाटिल जी का सम्मान में
ई व्यंग्य ना हऽ.
आजु सिरिफ आ सिरिफ मौन बा, महान हास्यकार शिवराज पाटिल जी का सम्मान में.
पहिले आतंकवाद का मुकाबिला खातिर ऊ जे बलत रहलन ओह पर हँसी आवत रहुवे, फेर ऊ अपनहीं हास्यास्पद हो गईलन. आ अब त शर्मनाक हो गईल बाड़न. सगरी हास्यकारन के ओकनी का धंधा से बहरियावे में लागल पाटिल जी का सम्मान में आजु कुछवु ना.
उनुका सम्मान में प्लीज पांच मिनट के मौन राखीं.
आलोक पुराणिक जी हिन्दी के विख्यात लेखक व्यंगकार हईं. दिल्ली विश्वविद्यालय में वाणिज्य विभाग में प्राध्यापक हईं. ऊहाँ के रचना बहुते अखबारन में नियम से छपेला. अँजोरिया आभारी बिया कि आलोक जी अपना रचनन के भोजपुरी अनुवाद प्रकाशित करे के अनुमति अँजोरिया के दे दिहनी. बाकिर एह रचनन के हर तरह के अधिकार ऊहें लगे बा.
संपर्क 09810018799
email : puranika@gmail.com


text:
पाकिस्तान में भूदान
आलोक पुराणिक
महापुरूष लोग आवेला, चल जाला. बाकिर ओह लोग विचार ना जाला. विनोबा भावे जू भूदान के कंसेप्ट दे गईल रहनी, अबहियों चल रहल बा, कम से कम पाकिस्तान में. पाकिस्तान के राष्ट्रपति जरदारी स्वात घाटी के भुदान तालिबानियन के कर दिहलें.
वइसे पाकिस्तान बड़ा मजा के मुलुक हऽ, जवन बावे ओकरा से ऊ त सम्हरे ना, काश्मीर के मांग करत रहेला. १९७१ में एगो बड़हन भूदान भईल त बांगलादेश बनल. पाकिस्तान से बड़ भुदानी देश खोजल मुश्किल बा. अबहीं हालही में एगो पत्रकार जरदारी के इंटरव्यू लिहलस. संजोग से एह खाकसार का हाथे लाग गईल, एह तरह से बा :
सवाल : रउरा स्वात घाटी तालिबानियन का हवाले कर दिहनी, एकर का मतलब बा ?
जरदारी हमनी का भूदान के मनले बानी जा. स्वात तालिबानियन का हवाले बा, कराची दाउद का तस्करन के हवाले, काश्मीर आतंकवादियन के हवाले. हमनी का खुदे आधा चीन के आ आधा अमेरिका के हवाले बानी जा. देखीं, स्वात घाटी तालिबानियन का हाथे चल गईल त हमनी का अब कह सकीलें कि हमनी का जिम्मेदार नईखीं जा. अमेरिका डाँटेला कि हमनी का सरकार ठीक से नईखी चलावत जा. अब साफे कह देनी जा कि गवर्नमेंट हमनी के बड़हीं कहाँ बा ? ईहां इस्लामाबाद में एकाध किलोमीटर एने ओने के इलाका भर हमनी के बा. वइसे ईहो हमनी के आपन नईखे, ई पाकिस्तानी फौज के जनरल कियानी के बा. कियानी तालिबानियन का हवाले बाड़न. हमनी के कवनो दोष नईखे.
सवाल : जब राउर कवनो जिम्मेदारिये नईखे त रउरा राष्ट्रपति बनलीं काहे ?
जरदारी पाकिस्तान सभकर हऽ, फौज के हऽ, आईएसआई के हऽ, डेमोक्रेटिक गवर्नमेंटो के हऽ. सिरिफ फौजे काहे चौपट करे, आईएसआई के भी मौका मिले के चाहीं. सिरिफ आईएसआईये काहे चौपट करे, सिविलो गवर्नमेंट चौपट करे. बारी बारी से करे लोग.
सवाल : रउरा भूदान के बात करत बानी, भूदान के कंसेप्ट त मूलतः इंडियन हऽ ?
जरदारी इण्डियन लोग भूदान के ठीक से फालो ना कईल. भूदान खातिर ओहिजा के लोग ऊ जमीन दिहल जवन ओह लोग खातिर कवनो काम के ना रहे. हमनी का निमन खास जमीन दे दिहली जा भूदान में. स्वात घाटी में निकहा टूरिस्ट बिजनेस चलत रहल हा बाकिर हमनी का भूदान में दे दिहनी जा. रउरा हमनी के भावना देखीं, सांच भूदानी जजबात हमनिये का भितर बा.
सवाल : रउरा से आपने जमीन सम्हरत नईखे आ रउरा काश्मीर मांगी ला ?
जरदारी देखीं, हमनी का खुदमुख्तारी के हक के बात करीला. चौपटीकरण में खुद मुख्तारी होखे के चाहीं. काश्मीर के हमनी का चौपट करेम जा, अपना हिसाब से.
सवाल : रउरा किहां गजब हाल बा. रउरा राष्ट्रपति हो के जवन कहीला तवन प्राइममिनिस्टर गिलानी के ना मालूम रहेला. ओने गिलानी जी जवन कहेलें तवन रउरा मालूम ना रहेला.
जरदारी ई पुरनका सिचुएशन बयान करत बानी रउरा. नयका ई बा कि हम जवन कहीले तवन हमरे मालूम ना रहेला आ गिलानी जवन कहेलें तवन उनुके ना मालूम रहेला.
सवाल : रउरा भारत पाक रिश्ता में शांति खातिर चीन के रोल चाहीलें. एकर का मतलब बा ? का रउरा चीन से राकेट, बम, मिसाइल खरीद के शांति बहाल करल चाहीले ?
जरदारी हमनी का मालूम बा कि हमनी के चीनी मिसाईल के भारत का साथे शान्ति बहाली के प्रोग्राम से जोड़ल जाला. बहुते लोग के मानल बा कि चीनी हथियार सस्ता होखेला बाकिर ढेर ना चले. लड़ाई का घरी ई चलबे बा करीहें सन, त शान्ति हो जाई कि ना ?
सवाल : का संदेश दिहल चाहेम ?
जरदारी भूदान कईला से टेंशन बहुते कम हो जाला.
आलोक पुराणिक जी हिन्दी के विख्यात लेखक व्यंगकार हईं. दिल्ली विश्वविद्यालय में वाणिज्य विभाग में प्राध्यापक हईं. ऊहाँ के रचना बहुते अखबारन में नियम से छपेला. अँजोरिया आभारी बिया कि आलोक जी अपना रचनन के भोजपुरी अनुवाद प्रकाशित करे के अनुमति अँजोरिया के दे दिहनी. बाकिर एह रचनन के हर तरह के अधिकार ऊहें लगे बा.
संपर्क 09810018799
email : puranika@gmail.com


text:
ऊँट का मुँह में काजू
आलोक पुराणिक
अबहीं ले जे लोग मल्लिका सहरावत भा राखी सावंतजी के अँगड़ाई पर फोकर करत रहुवे, हम खाली टीवीये चैनल के बात नईखी नू करत, अब उहो लोग ऊँट का करवट पर चिन्तित हो उठल बा.
मल्लिका जी से ऊँट पर आ गईल बा सौंदर्यबोध, थैंक्स टु चुनाव.
हम सोचनी काहे ना सोझे ऊँटे से बतिया लिहल जाव.
चहुँपनी त देखनी का ऊँट कवनो टीवी चैनल पर डांस के रियल्टी शो देखत रहुवे. कान्ह पर भाजपा के झण्डा रहुवे, ओकरा ऊपर कांग्रेस के झण्डा रहुवे. बसपो के झण्डा पीठ पर लिहले रहुवे.
हम पुछनीं, कवन करवट बईठबऽ ?
जवाब मिलल, हम त कबहिंयो ना पूछीं कि नेता कवना करवत बईठी.
देखिये नेतो से इंपोर्टेंट रउरा बानीं. सगरी जानवरन में रउरे करवट के महत्व बा. नेता के करवट आ बानर के करवट एके जईसन होला. केहू अंदाजे ना लगा सके कि उछल के मामिला कहवां ले चलि जाई. बाकिर रउरा से त ढेरे उम्मीद बा.
ऊँट एक तरफ झुके के कोशिश कईलस, फेर एके झटका में खड़ा हो गईल.
रउरा ओह करवट बईठे जात रहुंवीं, फेर खड़ा हो गईनी. फाइनल करीं ना.
ऊँट हँसे लागल आ कहलस, अच्छा.., नागों का जश्न, नाग का प्यार वगैरह प्रोग्राम त कई दिन ले देखावत रहे ल, बाकिर ऊँट से एके घंटा में फाइनल करवावत बाड़ऽ.
ओने से भाजपा के जलूस निकलत रहुवे त ऊँट भाजपा के झण्डा उपर कर लिहुवे. जलूस बाला लोग ऊँट के काजू के बरफी खिअवलसि आ एगो कार्यकर्ता वादा कईलसि कि जीतला का बाद ऊँट के अमेरिकन ऊँटनी का साथे छुट्ती मनावे खातिर स्वीट्जरलैण्ड भेजल जाई.
फेर कांग्रेस के जलूस लउकल, त ऊँट कांग्रेस के झण्डा उठा लिहलसि. अबकी बेर ऊँट से कहल गईल कि लम्बाई बढ़ाओ आयोग के अध्यक्ष ओकरे के बनावल जाई.
ओकरा बाद बहुजन समाज पार्टी का रैली में ऊँट हाथी का गले मिलल.
हम डँटनी, ऊँट रउरा विश्वास करे लायक ना रह गईनी. राउर त कुछ पक्के नईखे.
हमार पक्का नईखे, तबहियें नू तूंहुँ इन्तजार करत बाड़ऽ. जेकर सबकुछ पक्का होखेला ओकरा में मीडिया के कवनो दिलचस्पी ना रह जाव. पक्का त अब मदनलाल खुराना जी के बा कि कतहीं ना जईहें. देख लऽ मीडिया में केहू उनुका से बाते नइखे करत. ऊँट एगो महीन बात कहलसि.
खैर पता चलल कि ई त नटवर सिंह के बेटा जगत सिंह के ऊँट रहुवे. जगत पहिले कांग्रेस में रहलें, पिछला हफ्ता बीएसपी में रहलें, परसों बीजेपी में रहलें. ताजा स्कोर मालूम नइखे.
हम ऊँट नम्बर दो, ऊँट नम्बर तीन, ऊँट नम्बर चार सबका से मिलनी. सभकर इहे हाल रहुवे.
फेर एगो ऊँट विशेषज्ञ बतलवलन कि दिल्ली में सगरी ऊँट अइसने बाड़न सन, कवनो जगत सिंह के बा, कवनो भजनलाल जी के, कवनो रामविलास पासवान जी के.
अब रउरे बतलाईं कि कइसे बतलावल जाव कि ऊँट कवना करवट बईठी.
आलोक पुराणिक जी हिन्दी के विख्यात लेखक व्यंगकार हईं. दिल्ली विश्वविद्यालय में वाणिज्य विभाग में प्राध्यापक हईं. ऊहाँ के रचना बहुते अखबारन में नियम से छपेला. अँजोरिया आभारी बिया कि आलोक जी अपना रचनन के भोजपुरी अनुवाद प्रकाशित करे के अनुमति अँजोरिया के दे दिहनी. बाकिर एह रचनन के हर तरह के अधिकार ऊहें लगे बा.
संपर्क 09810018799
email : puranika@gmail.com


text:
बिहार के सात गो नगर निगम, बत्तीस गो नगर परिषद आ सड़सठ गो नगर पंचायत में भइल चुनाव के मतगणना आजु होखे वाला बा. हर मतगणना केन्द्र पर चुनाव आयोग के निरीक्षक मौजूद रहीहें आ पूरा मतगणना प्रक्रिया के वीडियोग्राफी करावल जाई.
केन्द्र सरकार अपना जिद्द पर अड़ल बिया आ काल्हु राज्यसभा में केन्द्रीय मानव संसाधन राज्य मंत्री बतवलन कि केन्द्रीय विश्वविद्यालय गया के पंचनपुर में स्थापित कइल जाई. कहलन कि स्थल चयन समिति मोतिहारी के एह लायक ना पवलस काहे कि ९हिजा जरूरी सामाजिक आ भौतिक सुविधा के कमी बा, पंचनपुर के जमीन रक्षा मंत्रालय के ह आ एह जगहा से रेल आ हवाई संपर्क मौजूद बा. इहो कहलन कि एह विश्विद्यालय के स्थापना साल २००९ में कइल जा चुकल बा आ अबहीं पटना के बीआईटी परिसर में चलावल जात बा.
बियफे का दिने निकलल आईआईटी जेईई के परीक्षाफल में दिल्ली के अर्पित अग्रवाल पहिला जगहा आइल बाड़े, पटना के मशहूर सुपर थर्टी के तीस गो में से सताइस गो छात्र एह प्रतियोगिता में सफल निकलल बाड़े.
झारखंड से राज्य सभा चुनाव में विधायकन के खरीद फरोख्त के मामिला सामने आइल रहे जवना का बाद चुनाव टार दिहल गइल रहे आ बाद में करावल गइल रहे. एह सिलसिला में बियफे का दिने बिहार, झारखंड आ पश्चिम बंगाल के पैंतीस जगहन पर सीबीआई छापा मरलसि. एह जगहन में कांग्रेस, झामुमो, झाविमो, अझास्टूडेंट यूनियन, राजद आ भाजपा के चौदह गो विधायकन के आवास शामिल बा.
यूपी एह घरी बिजली के भयंकर संकट झेलत बा. भयंकर गरमी का चलते बिजली के माँग बहुते बढ़ि गइल बा जवना से तीन से चार हजार मेगावाट बिजली कम पड़ जात बा. अबहीं बमुश्किल से छह हजार मेगावाट बिजली मिलत बा राज्य के जवना वलते जगहे जगहे बिजली के भयंकर कटौती कइल जा रहल बा. बलिया में पिछला तीन दिन से बिजली सकंट चालू बा. आवे में जतना देर कर ले जाए में तनिको देर ना करेले.
अब यूपी सरकार जनता के तोस दिहले बिया कि अगिला महीना से राज्य में पाँच सौ मेगाबाट बिजली उत्पादन बढ़े वाला बा जब हरदुआगंज आ परीथा के ताप बिजली परियोजना से बिजली मिलल शुरू हो जाई.
बलिया के मौजूदा एसपी लव कुमार के तबादला रायबरेली कर दिहल गइल आ चित्रकूट के एस पी ओंकार सिंह के बलिया के एसपी बना दिहल गइल. जब से सपा सरकार आइल बिया तब से अधिकारियन के तबादला के सिलसिला चालू बा आ पता ना कब ले चालू रही.
वानखेडे स्टेडियम में शाहरूख खान के घुसे पर लगावल पाँच साल के रोक का खिलाफ राजनीतिक दल आपन आपन गोटी सेंकें लागल बाड़न. लालू प्रसाद आ ममता बनर्जी एह मुद्दा पर शाहरुख के तरफदारी करत एह पर फेर से सोचे के कहले बा लोग.
बियफे का दिने लोकसभा में एगो ध्यानाकर्षण प्रस्ताव पर गृह मंत्री पी चिदंबरम भोजपुरी में कहलन कि “हम रउआ सभे के भावना समुझत बानी” आ आश्वासन दिहलन कि एह मामिला में एगो बिल संसद के मानसून सत्र में ले आवल जाई.
भोजपुरी के संविधान के अठवीं अनुसूची में शामिल करावे खातिर भोजपुरी के अनेके संगठन एक जमाना से आंदोलन करत आइल बाड़न. दुख के बात त ई बा कि बलिया के चन्द्रशेखर जब प्रधानमंत्री रहलन तबहियो भोजपुरी के ओकर जायज जगहा ना मिल सकल जबकि उनुके राज में नेपाली के एह सूची में जगहा दे दिहल गइल रहे.
आजु बियफे का दिने बिहार के दू हजार पांच सौ वार्ड के चुनाव करावल जा रहल बा. हर बूथ पर सशस्त्र पुलिस बल मौजूद रही. वोट सबेरे सात बजे से उपरी बेरा चार बजे ले डालल जा सकी.
मत गणना अनइस मई के करावल जाई आ ओही दिने पूरा परिणाम मिल जाई. एह चुनाव में एगारह हजार एक सौ तिहत्तर उम्मीदवार मैदान में बाड़े. चुनाव ईवीएम मशीन से करावल जाई.
चुनाव का चलते आजु शहरी इलाकन में सार्वजनिक अवकाश के घोषणा कर दिहल गइल बा.


text:
भोजपुरी के सामाजिक आ सांस्कृतिक सरोकार से जुड़ल खबर भा लेख
- चैत नवरात्रि के महातम
- बिहार में फिल्म सिटी के निर्माण होखो - रविकिशन
- ब्रह्माण्ड भोजपुरी सम्मेलन
- एकर चोखा मत बना दीं सभे
- भोजपुरी के शिखर
- अब क्रिकेट खेले उतरी भोजपुरिया इलेवन
- भोजपुरिया शिखर सम्मेलन
- भोजपुरी समाज के सरस्वती पूजा
- रउरे मोबाइल से रउरे के फोन कर के धमकावल गरियावल जा सकेला
- अजय दीक्षित सम्मानित
- हमार सोच गुनाह, त सजा के दी?
- मशहूर भोजपुरी सेवक अभयकृष्ण त्रिपाठी के सम्मान
- महुआ टीवी प्रमुख पी के तिवारी सम्मानित
- विश्व भोजपुरी सम्मेलन सफलता से सम्पन्न
- भोजपुरी सम्मेलन के पहिला दिन
- दिल्ली में होखे जा रहल बा विश्व भोजपुरी सम्मेलन
- रविकिशन मंगलन पूर्वांचल राज्य
- भोजपुरी साहित्य आ संस्कृति विषय पर गोष्ठी
- राकेश श्रीवास्तव सम्मानित
- रमेसर काका कहने कि ...
- भारत आ मारीशस के साझा संस्कृति....
- भारतीय प्रतिनिधि मण्डल में मनोज तिवारी
- मारीशस आप्रवासी दिवस पर खास
- बीएचयू भोजपुरी अध्ययन केंद्र
- छठपूजा का अवसर पर
- राष्ट्रीय भोजपुरी सम्मेलन में भाषा पर गहन चर्चा
- भोजपुरिया माई के व्यथा
- भोजपुरी साहित्य अउरी संस्कृति के समृद्ध बनावे खातिर
- विश्व भोजपुरी दिवस
- रियलिटी शो में शामिल होके खातिर बेच दिहलस आपन हारमोनियम
- दिल्ली में राष्ट्रीय भोजपुरी सम्मेलन 11 अक्टूबर के
- सुर-संग्राम के संग्राम के दूसरा चरण
- मार दिहल जाव कि छोड़ दिहल जाव, बोल तोरा साथ का सलूक कइल जाव
- आनन्द वाटिका : फ्रंटलाइन के अभिनव प्रयोग
- मारीशस में भइल विश्व भोजपुरी सम्मलेन
- अ॰भा॰भोजपुरी समाज के बढ़त कदम
- भोजपुरी सिनेमा के सम्मान खातिर असहयोग करे के फैसला
- भोजपुरी सेवा संस्थान कार्यालय के उद्घाटन
- बरखा भा ना बरखा
- आम दर्शक का नजर में भोजपुरी सिनेमा
- इंटरनेट अउरी भोजपुरी
- बिहार के विकास खातिर बिहार उत्थान आन्दोलन
- आखिरकार मिलिये गइल भोजपुरी के सरकारी मान्यता
- सगरी गिला शिकवा भुला के गला मिलले रविकिशन आ मनोज तिवारी
- आठवीं अनुसूची में शामिल होखी भोजपुरी
- भोजपुरी फिलिमन के टैक्स फ्री करावे आ अनुदान दवावे के मुहिम
- अभिज्ञात के मिलल कौमी एकता अवार्ड
- लोकसंस्कृति के संवाहक हईं मैनावती जी
- हमहूँ कुछ कहल चाहतानी
- असहमति के स्वर
- भोजपुरी समाज के चुनाव संपन्न
- भोजपुरी आज का परिप्रेक्ष्य में
- भोजपुरियन के सबले बड़ कमज़ोरी : अंग्रेजी
- पूर्वांचल में कांग्रेस के खेवनहार रविकिशन
- डॉ प्रभुनाथ सिंह का शोक में
- पुरवईया महोत्सव २००९
- होली मिलन समारोह
- एगो नया इतिहास के शुरूआत
- लोक रंग राग बसन्त के आयोजन
- मशहूर भोजपुरी गायक राकेश श्रीवास्तव सम्मानित | भोजपुरी लोक कला कोहबर महोत्सव २००९
- भोजपुरी एसोसियेशन आफ इंडिया के उत्तर क्षेत्र कार्यालय लखनऊ में खुल गइल
- मैथिली भोजपुरी अकादमी, दिल्ली के कविता उत्सव
- भोजपुरी, लोकल वोकल एंड ग्लोबल
- आँख गुड़ेररे से कवनो फायदा नईखे
- लोककवि भिखारी ठाकुर के जीवन परिचय़
- शहीदन के शहादत के सलाम?
- इग्नू में भोजपुरी के कोर्स के का भैलू बा ?
- भोजपुरिया लोगन के पहिलका पसन्द बनल भोजपुरी एक्सप्रेस नेटवर्क
- उभरत गायक पंकज प्रवीण
- बिहार में बनी २०० करोड़ के स्टूडियो.
- Old pages of भोजपुरी सरोकार
- करन थापर का नामे


text:
भोजपुरी गायक गोपाल राय
भोजपुरी सिनेमा में मनोज तिवारी के सफलता का बाद हर भोजपुरी गायक देर सबेर फिल्म में अभिनय करे आइये जाले. अब एगो आउरी मशहूर भोजपुरी गायक गोपाल राय अपना अभिनय कैरियर के शुरुआत शैल क्रियेशन्स आ जीटीएफपीएल का बैनर तले बन रहल फिलिम मेरा पिया घर आया ओ राम जी से करे जा रहल बाड़े. एह फिलिम में गोपाल राय के दमदार किरदार मिलल बा.
फिलिम में उनका साथे रवि उज्जैन, हिमाक्षी, कोमल ढिल्लन, भरत शर्मा, बालेश्वर, जया सिंह, विजय शुक्ला, ऋतिका डे, आ राजेश मिश्रा बाड़े.
फिलिम के गीत राजेश मिश्रा, अशोक सिनंहा आ आनन्द गहमरी के लोखल बाड़ी स. संगीतकार शशिकान्त शर्मा, निर्देशिका हिमाक्षी, आ निर्माता रवि उज्जैन आ धीरज केटकर हउवन जा. कथा असोक कुमार दीप के हऽ.
मेरा पिया घर आया एही महीना रिलीज होखे वाली बा.


text:
– जयंती पांडेय आजु करप्शन के नांव पर उहे लोग हो-हल्ला मचा रहल बा, जेकरा करप्ट होखे के मौका ना मिलल. जसहीं मौका मिली, ऊ आपन ओठ सी लिहें. ई रीति जमाना से स चलि आ रहल बिया. लोग भ्रष्टाचार … पढ़त रहीं →
– जयंती पांडेय महंगी के बढ़े में सरकार के कवनो दोष नइखे. महंगी के काम हऽ बढ़ल. अगर ऊ ना बढ़ी तऽ केहु ओकरा ना चीन्ही ना पूछी. गांव शहर में रहे वाला हर बेकती आपन एगो पहचान राखेला. महंगी … पढ़त रहीं →
– जयंती पांडेय अण्णा मौन व्रत ले लिहले बाड़े. एक तरह से दमी साध ले ले बाड़े. काहे कि उन कर संघतिया लोग अलटाय बलाय बोलऽता लोग ओह से कहीं ऊ ना फंस जास. ना बोलिहें ना कौनो बिबाद होई. … पढ़त रहीं →
– जयंती पांडेय जबसे योजना आयोग के मोंटेक भाई ई कहले कि हमरा गांव के लोग 26 रुपिया में अमीर हो जाई तबसे बाबा लस्टमानंद सीना फुला के घूमत रहले लेकिन ई पूजा में जब बजार करे गइले तऽ बुझाइल … पढ़त रहीं →
– जयंती पांडेय जबसे तरह तरह के घोटाला के केस में नेता लोग दनादन जेल जाये लागल तबसे रामचेला बड़ा मायूस हो गइले. मुँह सड़ल आम अस बना लिहले आ चेहरा ओल अस लटका लिहले. बाबा लस्टमानंद के बड़ा माया … पढ़त रहीं →
– जयंती पांडेय हम भ्रष्टाचार के भविष्य के ले के निश्चिंत बानी. ई एकदम सत्य ह कि खाली हमनिये के देस में भ्रष्टाचार अउर भ्रष्टाचारियन खातिर तमाम संभावना आ सुविधा बा. हमनिये के ई हुनर हऽ कि हमनी का कतहियों, … पढ़त रहीं →
– जयंती पांडेय का हो बाबा, काल्हु गइल रहीं नेताजी से भेंट करे. बड़ा उदास आ मायूस लागत रहले. हर बतिये में कहीं ना कहीं से बाढ़ के घिंच ले आवत रहले. हमरा कुछ ना बुझाइल. हम त बूझनी कि … पढ़त रहीं →
– जयंती पांडेय अण्णा के अनशन देखि सुनि के बेचैन रामचेला बाबा लस्टमानंद से कहले, बाबा ई सब का हो ता ? बाबा कहले, ई गीता के नया ज्ञान के अवसर ह, भ्रष्टाचार मेटावे के महाभारत में दुनु इयोर से … पढ़त रहीं →
– जयंती पांडेय जबसे बाबा अण्णा हजारे अनशन के जिद पर खड़ा हो गइले आ देस के लाखन लोग मोमबत्ती ले के एने ओने जमा होखे लागल तबसे दू गो चीज के दिन बहुर गइल. एगो गाँधी टोपी के आ … पढ़त रहीं →
– जयंती पांडेय अखबारन में पढ़ि के आ फोटो देखि के रामचेला पुछले बाबा लस्टमानंद से कि, का हो बाबा ई जे सुनाऽता “स्लट वाक” से का हऽ ? कामिल बाबा के डिक्शनरी में त लिखल बा स्लट माने फूहरि … पढ़त रहीं →
– जयंती पांडेय अगस्त के पहिलका हफ्ता बीतत रहे. आजादी के ६४वाँ जलसा में खाली एक हफ्ता बाकी रहे. एह में बाबा लस्टमानंद के एक दिन रात में सपना में गाँधी बाबा भेंटा गइले.एगो गाछ के नीचे बइठल रहले, आँखि … पढ़त रहीं →
– जयंती पांडेय रामचेला बाबा लस्टमानंद से सवचले कि, हो बाबा, ई कालाधन के करिये काहे कहल जाला गोर चाहे गेहूँआ काहे ना कहल जाला ? हम त कव हाली अपना बगली के नोट बड़ा धेयान से देखनीं कि एहमें … पढ़त रहीं →
– जयंती पांडेय असल में हमनी के देश, माने हमार भारत महान, एगो दुर्घटना प्रधान आ विस्फोट प्रधान देश ह. इहां कवनो महीना बांव ना जाला जब कवनो घटना चाहे दुर्घटना चाहे विस्फोट ना होखत होखे. एगो घटना अबहीं होखबे … पढ़त रहीं →
– जयंती पांडेय बात चलल लस्टमानंद से कि साँच का होला. बाबा कहले साँच त हमरा के लइकाईं से हरान कइले बा. लईकाईं में पढ़नी कि बुद्ध आ महाबीर साँच के खोज में घर बार त्याग दिहले. बाकी ए घरी … पढ़त रहीं →
– जयंती पांडेय यूपी में अफसरन के लगातार बदली माने ट्रांसफर के खबर से उबियाइल रामचेला लगले कहे बाबा लस्टमानंद से कि, हो बाबा ! ई ट्रांसफरन के खबर सुनि के मन आजिज आ गइल बा. जइसही केहू से जान … पढ़त रहीं →


text:
कविता
बाढ़ अउर सुखाढ़
नूरैन अंसारी,
कुछ बाढ़ ले गइल, कुछ सुखाड़ ले गइल.
बाकी बचल तवन महंगाई झाड़ ले गइल.
कुछ उम्मीद रहे सरकार से जनता के भलाई के,
कोटा आईल लेकिन रसुखवाला उतार ले गइल.
अब त बा घर में ना राशन, ना पाकिट में पइसा,
ई सीज़न बढ़िया बढ़िया आदमी उजाड़ ले गइल.
आ जाला अंखिया में आंसू देख के खेतवा के दशा,
ख़ुशी छीन के सावन, भादो, अषाढ़ ले गइल.
कब से पढ़ लिख के घूमत रहलें बाबू बेरोजगार,
पेट के आग के खातिर कइल चोरी तिहाड़ ले गइल.
कइसे पार लागी हे भगवान अब जिनगी के गाड़ी,
आइल अइसन बिपत कि मुंह के आहार ले गइल.
नूरैन अंसारी
ग्राम - नवका सेमरा, पोस्ट - सेमरा बाज़ार,
जिला - गोपालगंज (बिहार)
Noorain Ansari
EXL Service.com
A-48, Sector-58, Noida-201301
T :+ 91 120 244 4744 Extn : 203;
M : + 91 9911176564
Website : www.exlservice.com


text:
अभय त्रिपाठी
धारावाहिक कहानी
कंकाल के रहस्य (बारहवाँ भाग)
अब ले...
यस.पी. साहब के मदद से पाड़ेजी सोहन के मोबाईल फोन काँल के दिटेल लेबे खातिर व्यवस्था कर देबेले आ अगला दिना उनका घर पर सब डिटेल पहुँच जाला. डिटेल पढ़ला के बाद पाड़ेजी एक जगह पर फोन मिला के एक दुसर नम्बर के काँल डिटेल आ ओकरा के मानिटरिंग पर डाले के निर्देश दे देले, अब आगे..
बनारस के भीड़ भाड़ वाला बाजार में एगो पी. सी. ओ. पर एगो मजदूर से देखाई देबे वाला मनही बाजार के तरफ पीठ करके केहु के फोन करत रहे.
'बाबू साहब नमस्कार...' दुसरा तरफ से हेलो के आवाज अईला पर पी. सी. ओ. वाला आदमी कहलस.
'नमस्कार. के बोल रहा है.?
'के बोलत हव जान के का कर बा बाबू साहब बस समझ ला कि हम सोहन संगी., चाहे त हम कमली के अदमी भी कह सकत हउआ...'
'कवन सोहन? कवन बिजली?' दुसरे तरफ के आवाज में तनी घबराहट महसूस होत रहे.
'कमली के ना जानत हउआ समझ सकि ला लेकिन सोहन के ना जानत हउआ तब कवनो बात नाही हम सब कुछ गमछा पाड़े के बता देब सब कुछ खुदे सामने आ जाई...' कहत के पी. सी. ओ. वाला फोन रख देहलस बाकि उहाँ से हटल ना आ वइसहीं खाड़ रहल. अगला मिनट में ही फोन बाजल आ पी. सी. ओ. वाला के जगहा उहे फोन उठवलस जईसे ओकरा मालूम रहे कि ओकरे फोन होखी आ ऊ पहिले से ही पी. सी. ओ. वाला के एकरा खातिर बता देले हो.
'तऽ एकर मतलब ई भयल कि आप सोहन के जानत हउआ?'
'हाँ.. लेकिन कमली?' दुसरा तरफ से आवाज आईल मानो ऊ कमली के बारे में सच में ना जानत हो.
'कमली वही हव बाबू साहब जवन आप के बदे बिजली रहल अउर जेके आप अधिकारियन वाले कालोनी के पिछवाड़े खतम कर देहला वईसहीं जईसे कि सोहन के सिनेमा हाल में...'
'सब झूठ.. का सबूत हौ.?'
'सबूत कऽ बात तऽ अदालत करी बाबू साहब..हम तऽ खाली गमछा पाड़े के ई बता सकी ला कि कईसे आप ठंडा वाली दुकान से ठंडा खरीद के ओम्मे कुछ पाउडर मिलवला फिर सिनेमा खतम भईले पर पुलिस के सोहन कऽ लाश मिलल...'
'.........????' दुसरे तरफ से कवनो आवाज नाही.
'आप शायद ई सोचत हो बऽ कि हमके एतना सब कुछ कईसे मालूम अउर हम एतना दिन खामोश काहे रहली.. त सुना कमली के मौत क खबर मिलले के बाद से ही हम सोहन के पीछे पड़ल हई..फिर सिनेमा हाल के बाद से आप के पीछे...चाहीत त आपके घरे भी आ सकत रहली लेकिन ओम्मे हमरे जान कऽ भी खतरा रहल... यही से आप कऽ नम्बर जाने के पीछे पड़ गईली अउर जब नम्बर मिल गयल तब सोचली कि गमछा पाड़े के पास जाये से पहिले एक बार आपसे बतिया ली काहे से जेके जाये के रहल चक गयल.. आप कहीं भी रहा हमके का फरक पड़ी.. लेकिन यदि हमके कुछ मिल गयल तऽ हमार जिनगी जरुर बन जाई..अआप समझत हउआ नऽ हमरे कहे क मतलब?' पी. सी. ओ. वाला आपन बात कह के दुसरे तरफ के जवाब खातिर इंतजार करे लागल.
'हम पचास हजार दे सकत हई..' दुसरा तरफ से आवाज आईल तऽ पी. सी. ओ. वाला व्यंग से बोललस..
'बाबू साहब कमली जिन्दा होत तऽ अब तक न जाने केतना ५०००० कमा लेले होत...दू खून के कीमत ५००००..? कुछ कम नाही हव.?'
'हम एक लाख से एक पईसा बेसी नाही देब...' दुसरे तरफ से आवाज आईल...
'बाबू साहब जानत हई कि पहुँचल भयल आदमी हउआ ऊ दुनो के तरह हमहुँ के खतम कर सकत हउआ चाहे करा सकत हउआ.. लेकिन १० लाख से नीचे में बात ना बनी... बात समझ में आये तऽ संझा तक अपने घरे के छत पर लाल कपड़ा लगा दिहा नाहि त हमके कवनो दोष मत दिहा....'
'लेकिन.?'
'लेकिन वेकिन नाही पूरा १० लाख अउर हाँ शहर से भागे के कोशिश बेकार रही काहे से कि हमार नजर सिर्फ अउर सिर्फ आप पर ही हव अउर हम सिर्फ संझा तक इंतजार करब...'
कह के पी. सी. ओ. वाला फोन रख के दुकान वाले के पइसा देके सामने बाजार के तरफ मुड़ल त साफ पहिचान में आ गईल कि ई अउर केहु ना बल्कि ठलुआ हव. एहर ओहर देखे के बाद ठलुआ एक तरफ चल पड़ल आ एक मोड़ पर मोटरसायकिल के साथे खड़ा पाड़ेजी के तरफ देख के काम हो गईला के इशारा कईलस आ फिर उनका पीछे जाके बईठ गईल आ पाड़ेजी आपन मोटरसायकिल आगे बढ़ा लिहले...
एह घटना के तनिका देर बाद ठलुआ अउरी पाड़ेजी यस. पी. साहब के सामने बइठल रहे. यस. पी. साहब के चेहरा से लागत रहे कि ऊ काफी गहरा चिन्ता में पड़ल बाड़े...
'गमछा महाराज आपके बहुत बहुत धन्यवाद.. जेतना सबूत आप जुटा देले बायन ओतना कातिल के पकड़े खातिर काफी हव लेकिन...' यस. पी. साहब के स्वर में चिन्ता साफ महसूस होत रहे..
'लेकिन का यस. पी. साहब?'
हम चाहब कि कातिल के गिरफ्तारी में ही आप ही सामने रहा.. हम समझत हई कि आपके हमार मजबूरी समझ में आ रहल होई? यस. पी. साहब कहले.
'ओहमा कवनो समस्या नईखे बस तनिका ठलुआ के ऊपर खतरा बनल रही...'
ओकरे खातिर आप निश्चिन्त रहल जाये.. ठलुआ पर खतरा के पहिले सामने वाला ई दुनिया में ना रही बस आप ओके कवनो खाली जगह में बोलावे कऽ इंतजाम करके हमके सूचना दे देब बकिया हम देख लेब.. वइसे थोड़ा देर बाद से हमार बहुत भरोसे कऽ जवान कातिल पर नजर रखे शुरु कर दी...'
' फिर तऽ कवनो बाते नईखे.. हम आपके पूरा सूचना दे देब...' कहत के पाड़ेजी खड़ा हो गईले साथे साथे ठलुओ खड़ा हो गईल..
के रहे कातिल.?, कातिल में अइसन का बात रहे कि यस. पी. साहब सोच में पड़ गईले?, का सचमुच कंकाल के रहस्य पर से परदा उठला के बाद कातिल पर से भी परदा उठ जाई..? जाने खातिर इंतजार करीं अगिला भाग के...
बारहवाँ भाग खतम...........
लेखक के तरफ से खास निवेदनः कुछ व्यक्तिगत परेशानी के कारण आजकल लेखनी आ नेट के टाइम ना दे पावत बानी जेकरा वजह से नियमित विषय पर भी देरी हो जा रहल बा एह कारण से भइल असुविधा खातिर हम माफी माँग रहल बानी साथे साथै आशा भी कर रहल बानी कि कुछ समय खातिर देर भइला पर हमार पाठक लोग हमरा मजबूरि के समझत के हमार साथ देत रही लोग.
दीपावली के ढ़ेर सारा शभकामना के साथे आप सबकर. अभय कृष्ण त्रिपाठी.


text:
भोजपुरी गीत गवनई
त लीं, शुरु हो रहल बा मनोज तिवारी आ साथियन के गावल गीत.
गीत के पूरा लाइन एह तरे से बा :-
Transcript of the song :
शुरु करऽ अन्ताक्षरी ले के हरि के नाम
हारे वाला आँठी खाई, जीते वाला आम
म से गावऽ
मोरे होंठवा से नथुनिया गुलेल करेला
जइसे नागिन से सपेरा अठखेल करेला
ल से गावऽ
लाली लाली होंठवा से बरसेला ललईया हो कि रस चुअेला
जइसे अमवा के मोंजरा से रस चुअेला
ल से गावऽ
ल से गाईं ? अच्छा त सुनऽ
लाख टका के हमरे जवनिया से हम तोहके देब
सईंया घरही में रहऽ अब जनि जा बिदेस
स ? स से सटते नईखे रे
सइकिलिया पे हो के सवार, तू नदिया किनार अईहऽ
जब घड़िया बजाई साढ़े चार, तू नदिया किनार अईहऽ
चलऽ तू ह से गावऽ ह से गावऽ ह से गावऽ गावऽ गावऽ
हँसि के जे देखऽ तू एक बेरिया
हम मरि मरि जाईब तोहार किरिया
या ? यानि कि
याद रखीहऽ ए जी याद रखीहऽ
हमरी पिरितिया तू याद रखीहऽ
ह से गावऽ इयाद नइखे आवत का ?
हे गंगा मईया तोहे पियरी चढ़इबो
सईंया से कर द मिलनवा हे राम
अब म से गावऽ
म से हाय दादा
मिलल नवासा धन के आसा ना साली ना साला
ए ईया हमर ससुरा बड़ा पईसा वाला.
एकर ससुरा बड़ा पईसा वाला
ल. ल से गावऽ का भईल हार गईलू का ? अरे हार गईलू त बोलऽ हम गा के सुनाईं.
लागल करेजवा में तीर हाय राम लागल करेजवा मेंतीर
सखी कासे कहीं ? सखी का से कहीं ?
अरे रे रे भागत काहे बाड़ू लोग ?


text:
विनय आनन्द के नया धमाका गृहलक्ष्मी
भोजपुरी सुपर स्टार विनय आनन्द अब जल्दिये घरे घरे दस्तक देबे आ रहल बाड़े रियलिटी शो गृहलक्ष्मी का जरिये. भोजपुरी टीवी चैनल महुआ पर प्रसारित होखे जा रहल रियलिटी शो गृहलक्ष्मी के एंकर बाड़े विनय आनन्द. एह शो के शूटिंग मुंबई, गोरखपुर, बनारस, पटना सहित देश का कई शहरन में करावल गइल बा. शो में विनय आनन्द लोग का घरे जा के, ओह लोग का मुहल्ला में जा के गेम प्लान करीहें आ उनका साथे घरेलू महिला हिस्सा लीहें एह शो में. मजेदार गेम शो से लोग के भरपूर मजा आई.
विनय आनन्द के एह साल कई गो फिलिम रिलीज हो रहल बाड़ी सँ जवना में किसना कइलस कमाल में ऊ एगो नये लुक में लउकिहें, त जाँबाज जिगरवाला में अपना एक्शन से मोहीहें. अ७रीओ कई गो फिलिम बाड़ी सँ. पुछनी कि अतना व्यस्तता का बादो गृहलक्ष्मी खातिर समय कइसे निकलल त विनय आनन्द बतवलन कि एही बहाने भोजपुरिया घर घर में जाये के मौका मिलत रहे त छोड़ कइसे देतन ?
बतावत चलीं कि पिछला साल विनय आनन्द अभिनीत फिलिम जाड़े में बलमा प्यारा लगे बहुते बड़ हिट रहल आ बृजवा के धमाका के त पुछीं मत. चारो ओर बृजवे के चरचा बा.
स्रोत : शशिकान्त सिंह


text:
बिल्ली के गला में घंटी के बांधे?
अभय त्रिपाठी
सवाल बड़ा विकट बा. स्वाभाविक बा जवाब भी वईसने होखी. पर सबसे जरुरी ई बा कि सवाल जनमला के कारण जानल जाव. हम पिछला दिनन से चलल आ रहल अमरनाथ श्राइन बोर्ड के जमीन विवाद से उपजल आन्दोलन के बात कर रहल बानी. एगो समस्या बनल बनावल होला अउरी एगो समस्या के बनावल जाला. हालात कईसनो होखे बनावल गईल समस्या के विरोध के पीछे ठाड़ लोगन के हाँ में हाँ मिलावल वईसने बात होखी जइसे शिवजी के भस्मासुर के वरदान दिहल. शिवजी के बचाव खातिर त फ़िर भी विष्णु जी पहुँच गइले पर इंहा उपद्रव के आग में जले वाले निर्दोष लोग के बचाव खातिर के आगे आई.
जहाँ तक हमार जानकारी बा समस्या के शुरुआत जम्मू कश्मीर सरकार द्वारा अमरनाथ श्राइन बोर्ड के आवंटित जमीन के करार रद्द करे के बाद शुरू भइल. मामला के धर्म से जोड़ के देखल गइल अउरी ठेकदार लोग आपन रोटी सेंके खातिर सड़क पर उतर गइल. पर भाई लोग यदि विरोध करे वाला लोग थोडी देर खातिर ई मान ले कि सरकार केहू के जमीन दिहलस फ़िर वापस ले लिहलस अउरी अइसना कउनो जमीन के आवंटन भइले नइखे त अतना बड बवाल होखला से बच जात. पर इहाँ ई सोचे वाला केहू सामने न आइल अउरी जे भी आगे आईल ओकरा के इहे लागल कि शिवजी ऊ लोग के भस्मासुर समझ के ई मुद्दा के विरोध के आड़ में आपन धार्मिक आ राजनीतिक रोटी सेंके के मौका दे रहल बाडन. बस फिर का? धरम अउरी राजनीति के ठेकेदार लोग भस्मासुर बनके विरोध के आड़ में चाहे एहर के चाहे ओहर के जनता के जला रहल बाड़े.
केहू आदमी बा जे अइसना ठेकेदार लोग से ई पूछ सके कि ई विरोध में अगर सबसे बड नुकसान भइल त केकर भइल. शायद केहू पूछे वाला मिल भी जाए पर का ऊ लोग ताल ठोंक के ई बात स्वीकार सकेला के सावन के महिना में अमरनाथ जाके आपन धार्मिक भावना के पूर्ति करे के समय में ई विरोध के कारण सबसे बड नुक्सान हिंदू धार्मिक भावना के ही भइल. जे ओ तरफ़ चल गईल रहे ओकरा के ई तरफ़ लौटे में परेशानी भइल और जे ओ तरफ़ जाए के तैयारी में लागल रहे ओकरा के अमरनाथ जाए के इरादा बंद करे के पडल. कोढ़ में खाज ई कि ई विरोध प्रदर्शन के दौरान कुछ निर्दोष लोग के जान से भी हाथ धोये के पड़ गइल.
का कउनो राजनीतिक पार्टी या धार्मिक पार्टी जे ई आन्दोलन में अग्रणी रहे निर्दोष लोग के मौत के जिम्मेदारी लेबे के तैयार बा? का ऊ लोग ताल ठोंक के कह सकेला कि जवना लोग के मौत भइल उनमे से केहू भी उनकर पार्टी या घर से सम्बन्ध रखेला? कतई ना. ई विरोध प्रदर्शन में जेतना लोग के जान गइल सब निर्दोष लोग बा. शायद ऊ लोग के मौत के जिम्मेदारी सरकार पर थोप के एक अउर विरोध प्रदर्शन के तैयारी हो जाव पर इतना जरूर तय बा कि अइसना हर विरोध प्रदर्शन में हमेशा निर्दोष लोग के ही मौत होखी न कि राजनीति अउरी धर्म के रोटी सेंके वाला अगुआ लोग के.
बात इहें ख़तम हो जाईत तबो गनीमत रहित पर हद त तब हो गईल जब एही बात के लेके देश भर में चक्का जाम के रुपरेखा अमली जामा पहिनावल गइल अउरी कानपूर तथा पंजाब में चक्का जाम के दौरान जाम के कारण २ बीमार लोग के मौत भइल. ई बीमार लोग के न त विरोध करे वाला से मतलब रहे न ही सरकार से. सारा दिन स्क्रीन मीडिया चक्का जाम के अगुआ लोग से सवाल करत रह गइल कि ई मौत के जिम्मेदारी के लिही पर केहू सामने ना आइल. एक नेता महोदय अईले भी त ई कह के छुट्टी पइले कि बीमार लोग के अस्पताल जाए के का उहे रास्ता मिलल रहे. उनकर जवाब देबे के अंदाज अइसन रहे कि यदि पलट के ई सवाल हो जात कि केवल उहे रास्ता होत तब का होत त ऊ जरूर अपना तरफ़ से दुसर रास्ता के नक्शा बने के देखा देते.
अपना जोश में ऊ इहो बात भूल गइले कि ऐ तरह से चक्का जाम करे वाला हर पार्टी के अगुआ लोग चक्का जाम के समय जरूरी अउरी आकस्मिक सेवा में छेड़खानी न करे खातिर गला फाड़ के नारा लगावेले सन. पर हकीकत एहे बा कि जमीनी धरा पर अइसना कउनो नारा अउर वादा के मतलब न होला. आप लोग के हमार बात समझ में आइल होखे त हमार कहे के मतलब सिर्फ़ एतने बा कि वजह जो भी हो अउरी विरोध करे वाला केहू भी होखे यदि उनकर विरोध प्रदर्शन के दौरान एक भी मौत के संभावना होखे त या त विरोध के धारणा ही न बने या फ़िर अइसना समय पर होखे वाला कउनो भी निर्दोष लोग के मौत के जिम्मेदारी भी लेबे के तैयार रहे लोग. यदि अगुआ लोग एकरा खातिर तैयार न होत बा त अइसना हर विरोध के नकारल बहुत ही जरुरी बा नाही त समाज के हालात वइसन शिवजी जइसन हो जाई जेकरा पीछे भस्मासुर रूपी धर्म और राजनीति के अगुआ लोग उनकर के जरावे खातिर हमेशा तैयार मिली.
ई खेला में जब भी नुकसान होखी जनता के ही होखी एहिसे चेते के जिम्मेदारी भी जनता के ही बा फ़िर जनता चाहे एहर के हो या ओहर के. एही से जरुरत बा कि जनता बिल्लीनुमा बनावल समस्या के समय रहते ही पहचान जाव नाही त बीच बचाव करे खातिर जब भी बन्दर रूपी धरम या राजनीति के अगुआ लोग आगे आयी त जनता के उहे हाल होखी जऊन हाल दू बिल्ली के लडाई में बन्दर के बीच बचाव करत समय भइल रहे. दूसरा अर्थ में हमार कहे के मतलब ई बा कि समाज के अइसन स्थिति से बचे के जरूरत बा जहाँ बिल्ली के गला में घंटी बांधे के जरुरत पड़े नाही त ई सवाल हमेशा बनल रही कि बिल्ली के गला में घंटी बंधी के.
सम्पादक के नोट : अभय त्रिपाठी जी के एह लेख से अँजोरिया के सहमत भईल जरुरी नइखे. उहाँ के एगो आदर्शवादी हालात के बात करत बानि जवन अपना देश में नइखे. गलत बाति के विरोध कइल छोड़ देब त गलत आउरी बढ़त जाई. जवन देश करोड़ो अरबो रुपया हज सबसिडी का रुप में देला, अरबो रुपिया काश्मीर के भरण पोषण पर खरच करेला, करीब करीब हर राज्य का राजधानी में हज हाउस बनावल बा, ओहि देश में बहुसंख्यक हिन्दू समाज रिफ्यूजी बनि के छितरात बा. अमरनाथ यात्रियन खातिर अगर कुछ पहाड़ी जमीन देइये दिहल रहे त का आफत आ गइल रहे? ओहिजा के बस जाई? जब तू लोग काश्मीर में पुरखन के जमीन पर बसल हिन्दू लोग के खदेड़ भगवलऽ त के ओहिजा बसे के सोची? आ उहो ओह जगहा पर जवन साल के आउ महिना बरफ में तोपाइल रहेला. एके देश में हिन्दूवन खातिर अलगा कायदा कानून जइसन हालात बना दिहल बा. दोसरा आन्दोलनन पर त केहू सवाल ना उठावे? मरे खातिर त लोग आजादिओ का लड़ाई में मरल रहे, त का ओह चलते आजादी खातिर लड़ाई छो ड़ दिहल गईल? देश के बँटवारा करा के लाखन लोग के जान ले लिहल गईल. ओकर जिम्मेवारी के लिहल?
भाई त्रिपाठी जी, शेर कहला सुनला में बड़ा निमन लागेला बाकिर जब सामने आ जाला त पाजामा आगा से गीला आ पाछा से पीला जहोखे लागेला. गलत बात के विरोध होखे के चाहीं. जम के होखे के चाहीं. जब अपना देश में सब केहू के विरोध प्रदर्शन के आजादी बा त खाली हिन्दूवने पर ई रोक काहे लागो?
असहमत भईला का बादो एह लेख के प्रकाशित कईल एहसे जरुरी समुझली कि हमार कुछ पाठक लोग हमरो बात से असहमत हो सकेला. आ सभ्य समाज में असहमति पर सहमत होखल पहिलका शर्त होला. रउरा निश्चिन्त रह सकेनी कि रउरो लेख जरुर प्रकाशित कईल जाई. एहसे जवना भी मुद्दा पर रउरा आपन विचार प्रकाशित करवावे चाहत बानी ओकरा के लिख के भेज दीं. भेजे के सर्वोत्तम तरीका त होई कि रउरा यूटीएफ-8 में टाइप करि के भेजीं. बाकिर शायद ऊ व्यावहारिक ना होखी काहे कि सभे एह से परिचित ना होई. एह से दूसर तरीका बा कि देवनागरी में लिख के ओकर स्कैन कापी हमरा के मेल कर दीं. हमरा ईमेल पता हऽ editor@anjoria.com लेख रउरा अपना भोजपुरी में लिख के भेजीं. काहे कि हर जगहा के भोजपुरी में कुछ अलग सवाद होला आ हम चाहेम कि हर जगहा के भोजपुरी के जगहा दिहल जाव. भोजपुरी के कवनो मानक स्वरूप अबले नइखे बन पावल. बनवला के जरुरतो अबहीं नइखे.
अभय त्रिपाठी जी के जवाब
भाई ओमप्रकाश जी,
केहू, केहू के बात से असहमत हो सकेला पर रउआ त एतना बात लिख देने बानी कि राउर बात के जवाब दिहल जरुरी हो गईल.. वइसे देखल जाव त ई एतना जरुरी भी ना रहे कहे से कि रउआ खुद ही लिख देने बानी कि हमार बात आदर्शवादी हालात के बा अउरी हम खुद के आदर्शवादी हालत वाला इंसान ही मानिले लेकिन रउआ बात के जवाब ना दिहला पे हमरा मन में कहीं ना कहीं ई बईठ जात कि रउआ हमरा दुनिया से बाहर के जीव बानी जबकि अइसन कउनो बात नइखे. रउरा पूरा तसल्ली कर लीं कि हम कउनो शेर और शायरी ना लिखले बानी बाकि हम रउआ से पूरा सहमत बानी के शेर आईला पर हमार आगा से गीला अउरी पीछा से पीला हो जाई.
नव निर्माण या केहू तरह के विरोध प्रदर्शन करें में कउनो बुराई ना बा बाकि अइसना कउनो प्रदर्शन में विरोध के अगुआई करे वाला लोग के ई बात के ध्यान ता रखे के ही पड़ी के कउनो भी निर्दोष के जान माल के क्षति ना होखे या फिर अगुआ लोग के अइसना कउनो स्तिथि के जिम्मेदारी लेबे खातिर तैयार रहे के पड़ी. इहाँ ई सफाई देके काम ना चली कि गेहूं के साथे घुन भी पिसाला. रउआ त अपन भावना में एतना बह गईलीं कि अमरनाथ मामला के तुलना आजादी के लडाई से कर गईलीं. भाई ओमप्रकाश जी, हालात कईसनो होखे आजादी के लडाई के तुलना वोट के राजनीती से ना कइल जा सकल जाला. अमरनाथ मामला में जे लोग भी आगुआ बा उनकर मकसद वोट के राजनीती से आगे नइखे. आपके याद होखी त ठीक बा नाही त रामजनम भूमि मामला में का भईल बा ओकरा के याद कर लीं.
हमरा लेख में कहीं से भी हिन्दू या मुसलमान के जिक्र नइखे बाकि ई सही बा कि समस्या के जड़ में हिंदु अउरी मुसलमान आमने सामने ठाड़ देखाई पडत बाड़े. मामला कश्मीर से जुडल बा अउरी जहाँ भी बात कश्मीर के होखी उहाँ धारा ३७० के बीच में रखला बिना कउनो समाधान ना त निकालल जा सकल जाला अउरी ना ही निकाले के कोशिश करे के चाहीं. धारा ३७० गलत बा या सही एकरा पर बहस हो सकेला बाकि ओकरा बिना या त कश्मीर बिना भारत के कल्पना करे के पड़ी या फिर कश्मीर के जइसन बा जहाँ बा, स्वीकार करे के पड़ी. इ धारा के बारे में जेतना हमरा मालूम बा ऊ हिसाब से देश आजाद भईला के बाद जब एक तरफ गणतंत्र भारत के सरंचना तैयार होत रहुए त दूसरा तरफ पकिस्तान कश्मीर पर हमला कर दिहले रहुए. तत्कालीन रजा हरी सिंह नेहरू जी से मदद मंगले पर मदद के पहिला नेहरूजी हरी सिंह से कश्मीर के गणतंत्र भारत के अंग बने खातिर दबाव दिहले. ओही समय राजा हरी सिंह, फारुख अब्दुल्ला के पिता (शायद शेख अब्दुल्ला) अउरी भारत सरकार के बीच जवन समझौता बनल ओकरा के धारा ३७० में दाखिल कइल गईल.
आज धारा ३७० के यदि ख़तम कईल जा सकल जाला त ओकरा के सिर्फ अउरी सिर्फ कश्मीर के जनता ख़तम कर सकेले. बाकि कउनो दुसर ताकत ई धारा के ख़तम ना कर सकेला ई बात के जेतना जल्दी लोग समझ ले ओतना नीक बा नाही त राजनीती और धार्मिक रोटी सेकें वाला लोग के कमी नइखे. "कौआ कान ले गईल कौआ कान ले गईल" कहावत के ढिंढोरा पीतल भारत ही ना पूरा जनमानस के स्वाभाविक गुण बा बाकि ई कहावत के दिल से माने वाला ज्यादातर लोग अनपढ़ बिरादरी से आवेला अउरी ई भी सही बा कि भारतीय अल्पसंख्यक लोग के बीच साक्षरता के ज्यादा अभाव बा. लेकिन यदि भारतीय जनमानस के बाद शिक्षित वर्ग भी ई सच के झुठला के पहिले त हिंसक विरोध प्रदर्शन करत बिया फेरु अइसना प्रदर्शन में जान माल के क्षति के जायज ठहरावत बिया त बड़ा विडम्बना के बाद बा. ई हिसाब से त फिर कउनो भी नक्शाली मुवमेन्ट के भी गलत ना कह सकल जाला काहे से कि ऊ लोग के अनुसार ऊ लोग भी अपना समाज के तरक्की खातिर बन्दूक उठवले बा.
ना ओमप्रकाशजी सभ्य समाज में हिंसा के कउनो स्थान ना होखे के चाही नाही त काल के डाकू चोर लोग भी अपना के जायज काहे लागी अउरी सभ्य समाज ठाड़ होखे उनकर अगुवाई करे लागी. वइसे कुछा राजनीतिज्ञान के रूप में एकर शुरुआत हो चुकल बा एही से ई विषय में गंभीरता से ध्यान देबे के जरुरत बा. हमरा विचार से केहु असहमत हो सकेला केहु ना हम केहु के भी बदल ना सकिले लेकिन कम से कम हमरा दायरा में वजह कउनो होखे हिंसा के कउनो जगह नइखे.. हम सही बानी काहे से हम कहत बानी कि गिलास आधा भरल बा त दुसर भी सहिये बा जे कहत बा कि गिलास आधा खाली बा बाकि कौन सा उदहारण कहाँ दिहल जाई ई बात के ध्यान त रखे के ही पड़ी बाकि सब अपना मर्जी के मालिक बा अउरी सब सही भी बा..


text:
भोजपुरी संस्कृति पर होत हमला. एगो सामयिक चेतावनी.
परमानंद सुबराह
ई अंश हमरा संघतिया भोजपुरिहन के संबोधित बा. एह देश में हमनी के कुली पुर्वजन के वंशज सोचले रहुवे लोग कि एह देश के सभ्यता आ शिक्षा पर ओह लोग के पूरा मलिकाना रही. हमनी से जुड़ल हर चीज के हिकारत से देखल गइल, हमनी के रहे के तौर तरीका, खाए के तरीका, बोले के तरीका. हमनी के परपंरा आ हमनी के भाषा मजाक के विषय बना दिहल गइल. मानत बानी कि दुनिया से संवाद के माध्यम खाली भोजपुरी के राखेवाला ओह लोगन से आशा ना कइल जात रहे कि ऊ लोग क्रिओल के जानकार बनि जावो, अगरेजी आ फ्रेंच के त बाते छोड़ दीं. (दुनिया के भाषाविद् एहमे कवनो बुराई ना देखिहें बाकिर तब भाषाविद् लोग पढ़ल लिखल आ सभ्य समाज के लोग होला.) तबहियों ऊ लोग सुपरवाइजरी आ दासन से काम लेबे में बढ़िया रहुवे. समाजशास्त्रीओ लोग जानेला कि हर समुदाय अपना अलगा रहनसहन के अधिकार राखेला, आ कवनो परंपरा दोसरा कवनो परंपरा से ना त हेठ हो ले ना जेठ हो ले, चाहे ऊ पेरिस, लंदन, अफ्रीका भा न्यू गिनिया में रहे.
हमरा इयाद आवत बा स्कूल के अंगरेजी के किताब में लिखल एगो अंगरेज के भारत यात्रा के वर्णन. ऊ कवनो तरह से हिन्दी बतिया लेत रहुवे. एक जगहा ओकरा अगो गंवई आदमी से भेंट हो गईल आ ऊ ओकरा घरे चलि गइल. ओकर मेहरारू बहरी निकलल आ अपना बचवा का ओर इशारा करत कहलसि कि राम के बापू घरे नईखन. ऊ यात्री बहुतेर कोशिश कईलसि ई जाने बदे कि ऊ अपना मरद के नाम बता देव, बाकिर ओकरा सफलता ना मिलल. ऊ चहलसि कि कम से कम ओकरा संगे ओकर का रिश्ता बा ई त बता देव, बाकिर उहो ना!
ओह जमाना में भारत के दोसरा इलाका के कवनो औरत अपना मरद के आपन पतिदेव, भगवान जइसन पति, कहि के बता सकत होखी बाकिर ओह कहानी के औरत ओकरो खातिर तईयार ना रहे. ओह यात्री के निराश हो के लवटे पड़ल.
एकरा बाद क्लास में तरह तरह के टिपण्णी सुने के मिलल रहे. हमरा खातिर ई लाज के बाति रहे कि हम तबहियो चुप लगा के रह गइनी. हम अपना क्लास के ई ना बता सकत रहीं कि हमार महतारी, आजुवो ऊ ९६ बरिस में टाँठ बिया, भगवान ओकरा के जियवले राखसु, हमरा बापू के नाम ले के कबहियों ना बोलावे. ना त कबहूं तू कहि के बोलवलसि. हमेशा रउरा कहिके बोलावे. जे ना जानत होखे ओकरा के हम बता दीं कि भोजपुरी में सर्वनाम आ क्रिया के दू गो रुप बहुतायत से मिलेला. एगो साधारण आ दोसरे आदर वाला. दोसरा से जब बापू का बारे में कहेके होखे त ऊ परमानंद के बापू कहि के काम चला लेबे, कबहियो हमार भतार कहि के ना. भतार शब्द भोजपुरी में वर्जित शब्दन लेखा होला. एकर क्रियोल समशब्द मारि त टायलेटो में ना सोचल जा सके. आजु हमार बापू जिन्दा नइखन तबहियों माई खातिर आजुओ ले उहे संस्कार बा.
हमरा ई महसूस करे में बहुते समय लागल कि अपना भाषा भा अपना संस्कृति खातिर लजाये के भा अपना के छोटहन समुझे के कवनो जरुरत ना रहे. आजु हमरा अचरज होखे ला कि पढ़ाई में तेज रहला का बादो, फ्रेंच छोड़ि के जवना में तीस का क्लास में हम सोरह से उपर कहियो ना चहुंप सकनी, हमरा में हीन भाव काहे आईल? बाकिर तब हम इहो महसूस करे नी कि हमनी का पीड़ित आ दलित रहनी जा, कम से कम ओह लोग का नजरी में जे अपना के बेसी सभ्य समुझत रहे.
हमरा घरे हाथ से लिखल रामचरितमानस के कापी रहे जवन हमार परदादा अपना संगे ले के आइल रहलन. बाद में जब छापल किताब मिले लगली सन त ऊ पाण्डुलिपी कतहीँ धरा गइल आ बाद में हेरा गइल. बचपन में हमरा ओकरा अमोलपनके अहसास ना रहे.मेहनत से लिखल ओह किताब के जवन अपना मूल में तीन हजार साल पहिले तब लिखाइल रहे जब आजु के दुनिया के सभ्य कहाये वाला देशन, ग्रीस के बात छोड़ दीं तब,के लोग जंगली का तरह रहत रहे. बाद में बिसुनदयाल आन्दोलन से अपना बापू का लगाव का चलते हमरा अपना सांस्कृतिक धरोहर के अमोलपन के अहसास भईल. समस्या अतने रहि गइल कि बिसुनदयाल आन्दोलन के लोग भोजपुरी का जगहा हिन्दी के अपना संस्कृति के माध्यम बना लिहल.
सर शिवसागर रामगुलाम के भोजपुरी से कवनो हिचकिचाहट ना रहे, हो सकेला कि उनुका पण्डित बिसुनदयाल जइसन बढ़िया हिन्दी ना आवत रहे एह चलते, बाकिर एकरा से हमरा कवनो अन्तर ना पड़े. अपना संस्कृति से लगाव फेर से पैदा करावे खातिर हम बिसुनदयाल आ शिवसागर रामगुलाम दुनू जाना के आभारी बानी. ओह लोग के कहनाम रहे, अपना भाषा आ अपना संस्कृति का मामिला में हमेशा आपन माथ उपर राखऽ.हमनी का आपन देश ले लिहले बानी, अब फेर केहू हमनी के संस्कृति कवनो बात के अपमानित ना कर सकी. आजु का भाषा में कहीं, त ऊ लोग हमनी के उहे दिहल जे आजु बराक ओबामा अमेरिका के ब्लैक समुदाय के दे रहल बाड़े, अपना में भरोसा राखे के ताकत!
बाकिर ई का! ओह वादा के दू पीढ़ी का बादे आजु हमनी के संस्कृति के हिकारत से देखे वाला लोग जनम गइल बाड़े. कुछ लोग अपना के हमनी से ऊपर समुझत बा. जे अपना के अतना खास समुझत बा कि ओकरा हमनी घटिया लोगन के तौर तरीका सीखेके जरुरत नइखे. हमनी का अपना भाषा भा संस्कृति खातिर कवनो हीन भावना ले अइला के काम नइखे, अ हमनी का केहू के एकर इजाजत ना देब जा कि ऊ हमनी के कचार सको. जे समुझत होखो कि हमनी के अपमानित करियो के ऊ लोग विजयी हो सके ला त ओह लोग के डैनिश कार्टून मामिला के इयाद दिआवल जरुरी बा. एह घटना का बाद आजु अमेरिका समेत कवनो देश के लोग दोसरा के सभ्यता के मजाक उड़ावे के पहिले चार हालि सोची.
हम इहो जोड़ल चाहत बानी कि अइसनका लोग कवनो खास समुदाये में नइखे. हमनी के भोजपुरिहा समाजो के ढेरे लोग भोजपुरी भाषा आ संस्कृति के हिकारत से देखे ला. अगर एह बारे में कुछ ना कइल गइल त हमनी के भाषा आ संस्कृति पर हमला बढ़ते जाई आ हमनी के पूर्वजन के सभ्यता आ संस्कृति बिला जाई. हम आह्वान करत बानी. ओह लोग के जे हमनी के संस्कृति के विकास में रुचि राखत बा कि हमनी के भाषा आ संस्कृति के हर रुप के संरक्षित करे खातिर संसाधन आ विद्वानन के लगावे खातिर सरकार पर दबाव बनावे. बहुते लोग के मानल हो सकेला कि भोजपुरी मृतप्राय हो गइल बा आ हमनी के विकास के जरुरत के लायक नइखे रहि गइल. बाकिर ई भूल होखी. ओह लोग से हम अतने कह सकीले कि निज भाषा उन्नति अहै सब उन्नति के मूल!
पिछलका शताब्दी में विश्वविद्यलायन में पढ़ावल जात रहे कि लैटिन, क्लासिक ग्रीक, आ हिब्रू मृत भाषा हईं सन. पूरा दुनिया में छितराईल यहूदी सोच लिहले कि ई ना मानी लोग, आ जब ऊ लोग आपन देश पा लिहल तब ऊ लोग अपना भाषा आ संस्कृति के जिया दिहल आ आजु इजरायल में सभे हिब्रू बोले ला. अपना में गर्व राखेवाला हर आदमी खातिर ई एगो अनुकरणीय उदाहरण बा. आजु जरुरत बा कि एगो अन्तर्राष्ट्रीय भोजपुरी विकसित कइल जाव जवन भर दुनिया में पसरल भोजपुरिहन के एकसूत्र में जोड़ सके.


text:
Yuva Turk ChandraShekhar.
Ex-PM of India, and MP of Ballia(UP). A Life History.
युवा तुर्क चन्द्रशेखर
भारत के भूतपूर्व प्रधानमन्त्री आ बलिया के सांसद
उत्तर प्रदेश का बलिया जनपद का इब्राहिमपट्टी गाँव में एगो साधारण राजपूत किसान परिवार में जनमल चन्द्रशेखर आचार्य नरेन्द्र देव का संगति में आ के पकिया समाजवादी बनि गइलन. भारत के प्रधानमन्त्री का पद पर चहुँपे वाला ऊ पहिलका नेता, आ अब तकले आखिरी, रहुवन जे बिना कबो कवनो मन्त्री पद पर रहले सोझे प्रधानमन्त्री बनि गइलन. जवानी का दिन में इन्दिरा कांग्रेस में अपना बेबाक बेलाग बातिन का चलते उनुकर नाम युवा तुर्क पड़ि गइल. बुढ़ापा आ मरे तकले ऊ स्वभाव से युवे तुर्क रहि गइलन.
१७ अप्रैल १९२७ के सदानन्द सिंह आ द्रौपदी देवी का बेटा बनि के जनम भइल रहुवे. शुरूआती पढ़ाई गाँवे मे भईल. बाद में मिडिल स्कूल के पढ़ाई भीमपुरा से आ हाई स्कूल के पढ़ाई जीवनराम हाई स्कूल से भइल. १९४५ में मैट्रिक के परीक्षा पास करि के ऊ बलिया का सतीशचन्द्र कॉलेज से १९४९ में ग्रेजुएशन कइलन. एहि बीच १९४५ में दूजा देवी से बिआह हो गइल आ १९४७ में हैजा से महतारी द्रौपदी देवी के मौत हो गइल.
ग्रेजुएशन कइला का बाद ऊ इलाहाबाद युनिवर्सिटी से एमए करे चलि गइलन. ओह घरी इलाहाबाद के पूरब के आक्सफोर्ड कहल जात रहुवे. ओहिजा से १९५१ में राजनीति शास्त्र से एमए करिके ऊ बीएचयू से पीएचडी करे चलि गइलन. ओहिजा उनुकर भेंट कुलपति आचार्य नरेन्द्र देव से भइल. नरेन्द्रदेव जी उनुका के समाजवादी बना दिहलन आ चन्द्रशेखर रिसर्च छोड़ि के समाजवाद खातिर समर्पित हो गइलन.
राजनीति के उनुकर सफर शुरु भइल बलिया के प्रजा सोसलिस्ट पार्टी का सचिव पद से. फेरु १९५५ में यूपि के संयुक्त सचिव बनलन जहाँ ऊ दू साल रे रहलन. एहिबीच संघर्ष पत्रिका के सम्पादण भी कइलन.
संसद के सफर के शुरुआत भइल १९६२ में राज्यसभा सदस्य बनला से. १९६४ में कांग्रेस में शामिल हो गइलन. कांग्रेस में रहियो के उनुकर बेबाकी आ बेलागपन खतम ना भईल आ १९७२ में कांग्रेस के शिमला अधिवेशन में इन्दिरा गाँधि का मर्जी का खिलाफ कार्यसमिति के चुनाव लड़लन आ जीतियो गइलन. इन्दिरा गाँधि से उनुकर पटरी कबो ना बइठल आ जब १९७५ में देश में इमरजेन्सी लगावल गइल त विरोधी दल का नेतन का साथे साथे उनुकरो के जेहल में डालि दिहल गइल. १९ महीना ऊ जेल में कटलन. ओकरा बाद जब चुनाव के घोषणा भइल त हड़बड़ि में सगरे विपक्षी पार्टि जयप्रकाश नारायन का निर्देशन में मिल के जनता दल बना लिहलन. एह पार्टी के पहिलका अध्यक्ष बने के सौभाग्य चन्द्रशेखरे का मिलल. पार्टी का टिकट पर लोकसभा खातिर बलिया से चुनल गइलन. तबसे लेके अब ले, बीच का कुछ समय छोड़ि के जब ऊ एक हालि हारि गइलन, ऊ बलिया के एकक्षत्र सांसद आ नेता आ नीतिनियन्ता बनि के रहलन. बीच में ऊ पड़ोस का राज्य बिहार के छपरा जिला के महाराजगंज से सांसद रहलन.
चन्द्रशेखर के जीवन के एगो महत्वपूर्ण खण्ड रहुवे १९८३ में जब ऊ १० जनवरी १९८३ से २५ जून १९८३ का बीच पूरा देश के पद यात्रा कइलन. ४२६० किलोमीटर कर एह पदयात्रा से उनुका भारत के भीतरि समस्यन से परिचय भइल..
राजनीतिक घटनाक्रम का चलते १९९० में १० नवम्बर के ऊ भारत के प्रधानमन्त्री बनावल गइलन. ओह घरी देश के वित्तीय स्थिति बहुते खराब रहुवे आ देश दिवालिया घोषित होखे का कगार पर चहुँप गइल रहुवे. एगो साहसिक कदम उठा के ऊ देश के सोना गिरवी रखि के देश के ओह संकट से उबरलन, जवना खातिर कुच लोग उनुकर आलोचनो कइल. बाकिर संकट के ओह घड़ी में ई साहसिक कदम देश के इज्जत खातिर जरूरी बनि गइल रहुवे. संसद में बहुमत ना रहला का चलते ऊ मार्च १९९१ में इस्तीफा दे दिहलन. बाकिर चुनाव होखे आ ओकरा बाद नया प्रधानमन्त्री बने तक ऊ २५ जून १९९१ ले देश का प्रधानमन्त्री पद पर बनल रहलन.
मल्टिपुल मायलोमा बीमारी का चलते पिछला कइ साल से उनुकर तबियत खराब चलत रहुवे. अन्त में ८ जुलाई २००७ के उनुकर मृत्यु हो गइल. ९ जुलाई के दिल्ली का एकता स्थल पर उनुकर अन्तिम संस्कार कइल गइल.
देश का दोसर नेतन का विपरीत उनुकर दूनू बेटा राजनीति से बाहर बाड़न आ अपना व्यवसाय में लागल बाड़न.
चन्द्रशेखर जी के दू गो किताब, मेरी जेल डायरी आ डायनामिक्स आफ सोशल चेन्ज, भारत के राजनीति खातिर महत्वपूर्ण संदर्भ ग्रन्थ बारी सँ. ढेर दिन ले ऊ यंग इण्डियन के सपादक भी रहीं.


text:
एगो पुल : दूर बहुत दूर
Bhojpuri Translation of a forwarded mail: Original writer is unknown.
भगवान राम रामसेतु के निरखलन आ कहलन - "हनुमान, तू आ तहार वानर सेना कतना मेहनत आ बारीकि से ई पुल सैकड़न साल से बनवले रहलऽ लोग! कतना धेयान देबे वाला बाति बा कि सदियन के झँझावात आ मौसम के मारि झेलत आ भौगोलिक बदलावन का बादो ई सेतु आजु ले ठाढ़ बा. खास करि के जबकि हैदराबाद में गैमन के बनावल पुल ओकरा पर पोस्टर सटाये से पहिलहीं ढेर हो गइल."
हेलल हेलल भईंसिया पानी में
पता ना एकरा आगा रउरा कहीं ई त नइखीं कहत कि दुहहूँ ना पवनी जवानी में.
जवन भइल तवन त होखहीं के रहुवे. बाकिर जेहतरे भइल ओह तरे ना. ई त गो मजगर खेलाड़ी के खेल हो गइल. आम आदमी के करोड़न रुपिया के चोट लागल. कुछ लोग करोड़न कमा लिहलन. कुछ बुड़बक बेचा गइलन.
प्रधानमंत्री मनमोहन सिंह के भाषण
१२ अक्टूबर २००७ के दिन हिन्दुस्तान टाइम्स सम्मेलन २००७ : "इमेजिन द इण्डिया दैट कैन बी" में प्रधानमंत्री मनमोहन सिंह के भाषण के भोजपुरी रुपान्तर -
चढ़ जा बेटा सूली पर .....
का हो गइल अचके कि सेंसेक्स अतना उछल गइल ?
लेफ्ट का संगे सुलह हो गइल ?
सम्हरिये बुढ़िया रे !
घुघुआ मन्ना,
उपजे धन्ना,
नया भिति उठेला,
पुरान भिति ढहेला.
सम्हरिये बुढ़िया रे,
तोर सब खेत चरलसि
बाबू के भईंसिया.
लईकाईं में बड़ बूढ़ के गोड़ पर झुलुआ झूलत ई गीत कई हालि सुनले बानीं. रउरो में से अधिका लोग सुनलहीं होखी. आज ई बात कांग्रेस अध्यक्ष श्रीमति सोनिया गाँधी खातिर एतना सामयिक हो गईल बा कि ई लेख लिखत घरी ऊ कविता मन पड़ि गईल.


text:
राष्ट्रीय स्वंयसेवक संघ के मुखपत्र पाञ्चजन्य के २२ अप्रेल वाला अंक में गुजरात के मुख्यमंत्री नरेन्द्र मोदी के भारत के अगिला प्रधानमंत्री खातिर सामने कइल गइल बा. पाञ्चजन्य का संपादकीय में लिखल गइल बा कि आखिर कतना हाली अगिन परीक्षा दीहें नरेन्द्र मोदी?
मुद्दा के विस्तार में जात संपादकीय में कहल गइल बा कि सुप्रीम कोर्ट के बनावल विशेष जाँच दल अपना साढ़े पाँच हजार के क्लोजर रिपोर्ट में कहले बा कि गुजरात के मुख्यमंत्री नरेन्द्र मोदी, ओह घरी के पुलिस महानिदेशक आ अहमदाबाद के पुलिस आयुक्त समेत ६२ लोगन का खिलाफ कवनो सुबूत नइखे मिलल कि ऊ लोग गुलबर्ग सोसाइटी वाला घटना में कवनो तरह शामिल रहुवे. पाञ्चजन्य लिखत बा कि पिछला दस साल से बेर बेर एके झूठ दोहरावत नरेन्द्र मोदी के छवि एगो राक्षस जस बनावे के कोशिश होत आइल बा. तिस्ता सीतलवाड जइसन लोग मोदी का खिलाफ लगावल झूठ आरोप के सच बनावे खातिर गवाह खरीदे के कोशिश कइल आ फर्जी गवाह खड़ा कइल. अब जब सीबीआई के निदेशक रहल आर के राघवन का अध्यक्षता में बनल विशेष जाँच दल आपन क्लोजर रिपोर्ट लगा दिहले बावे तब त मोदी का खिलाफ एह तरह के कुप्रचार बन्द कइल जाव.
अखबार मोदी के प्रशंसा करत लिखले बा कि एह दौरान नरेन्द्र मोदी एह सब आरोपन के महटियावत अपना काम में लागल रहले आ गुजरात में सुशासन, विकास आ सामाजिक सद्भाव बनावे के राजधर्म में लागल रहले. परिणाम ई भइल कि मोदी विरोधी लोग अलगा थलगा पड़ गइल बा आ ओह लोग पर से जनता के भरोसा उठ गइल बा आ लोग एह हिन्दुत्वनिष्ठ, समाजसेवी आ कुशल प्रशासक राजनेता का साथे खड़ा हो गइल बा. देवबंद के वस्तानवी प्रकरण देखवले रहुवे कि गुजरात में मुसलमानन का साथ कवनो तरह के भेदभाव नइखे होखत आ एह बात के प्रशंसा करत वस्तानवी अपना कुलपति पदो दाँव पर लगा दिहलें आ आखिरकार उनुका एकर नुकसान उठावे पड़ल.
पाञ्चजन्य संपादकीय आगे लिखत बा कि मोदी के लोकप्रियता त लंदन के पत्रिका इकोनामिस्ट होत अमेरिको का माथ पर चढ़ के बोले लागल बा. ओह अमेरिका के जे मानवाधिकारन के हनन के हवाला देत नरेन्द्र मोदी के अमेरिका के वीजा देबे से इंकार कर दिहलसि जबकि मोदी वीजा मँगलहु ना रहलन. आजु ओही अमेरिका के मशहूर पत्रिका “टाइम्स” आ अमेरिका के संसद से जुइल एगो शोध संस्थान मोदी के प्रशंसा कइले बा. “टाइम्स” पत्रिका मोदी के राजकाज पर कवर स्टोरी छपलसि आ उनुका के भारत के भावी प्रधानमंत्री बतवलसि. कहलसि कि मोदी राहुल का मुकाबले बहुते भारी पड़ीहें आ उनुका सोझा कांग्रेसी नेतृत्व के बौना बतवले बा.
अपना एह संपादकीय का उपर सरदार वल्लभ भाई पटेल के उक्ति उद्धृत कइले बा पाञ्चजन्य कि “पँवड़ही वाला डूबेलें. किनारे खाड़ लोग कबो ना डूबे अलग बात कि ऊ लोग कबो पँवड़िलो ना सीख पावे.”
(स्रोत : पाञ्चजन्य वैशाख शुक्ल १, २०६९ विक्रमी अंक)


text:
आदर्श युवक के सम्मोहक प्रेम के सूत्र में बंधल सामाजिक ताना बाना
‘जुगेसर’ उपन्यास एगो अइसन व्यापक फलक वाला आधुनिक उपन्यास ह जवना में गांव अउर शहर दूनों के सामाजिक परिस्थिति अउर चुनौती के वस्तुपरक ढंग से बहुत व्यापक अर्थ में चित्रण बा. कथानक के पात्र खाली व्यक्ति ना हउअन बलुक ऊ मौजूदा समाज के एगो अइसन व्यक्ति बनके आइल बाडऩ जवना में उनका निजीपन के अतिक्रमण भइल बा आ ऊ समाज के लाखोंलाख लोगन के प्रतिनिधित्व करे में समर्थ बाडऩ. उपन्यास के नायक जुगेसर कउनो साधारण युवक ना हउअन बलुक ऊ एगो अइसन जोशीला, आदर्शवादी अऊर निष्कपट व्यक्ति हउअन जवन समाज में व्याप्त तमाम समस्या से जूझऽता अउर अपना ढंग से प्रतिक्रिया देऽता अउर एही समाज में अपने जीए के एगो अलग रास्ता बनावऽता. ई रास्ता संघर्ष के नइखे ऊ सहअस्तित्व के सिद्धांत पर चलऽता. दोसरा के बदले के त बहुत प्रयास नइखन करत लेकिन अपना आचरण के शुचिता के आखिर ले बरकरार राखे में सफल बाड़े. जुगेसर के जीवन अपने आपमें एगो आदर्श युवक के जीवन बा अऊर चुपचाप एगो मॉडल देश-दुनिया के सामने रखऽता कि कइसे विपरीत परिस्थितिओ में बिना समझौता कइले व्यक्ति सादगी अउर बिना भ्रष्टाचार के कवनो रास्ता अपनवले आपन जीवन शुचिता से गुजार सकऽता.
जुगेसर साइंस के मेधावी छात्र रहे अउर बिना कवनो जोड़ तोड़ के अपना व्यक्तित्व के खूबी के साथो तरक्की करत चलल जा ता. पद प्रतिष्ठा में जुगेसर से सफलो व्यक्ति ओकरा व्यक्तित्व का आगे नत हो जाता अउर पाठक के निगाह में बौनो. सफल व्यक्ति हमेशा समाज के आदर्श व्यक्ति ना होखे ई बात पूरा शिद्दत से हरेन्द्र कुमार जी अपना ए उपन्यास में उठवले बानी आ ईहो एगा कारण बा जवन एह उपन्यास के सार्थकता प्रदान कर ता.
उपन्यास में खाली सामाजिक ठोस यर्थाथे नइखे. एकर प्रमुख विशेषता बा एकर रोचकता. हृदयस्पर्शी एगो प्रेम कथा के सूत्र से ई उपन्यास बंधल बा जवन जुगेसर के दाम्पत्यो जीवन में बरकरार रह ता, जवन ना सिर्फ युवा पाठकन के बलुक पोढ़ो पाठकन के समान रूप से आकृष्ट करी. स्त्री के व्यक्तित्व के औदात्यपूर्ण चित्रणो एह उपन्यास के अर्थवान बनावे में समर्थ भइल बा. जुगेसर के प्रेमिका पूजा, जवना से बाद में जुगेसर अपना परिवार के अनिच्छा के बावजूद शहर में विवाह कर ले ता, एगो अइसन आदर्श नारी के रूप में उभर के आवऽतिया जे भारतीय समाज के पारिवारिक ताना-बाना के मजबूत कऽ के आदर्श प्रस्तुत करऽतिया. प्रेम परिवार से अलगाव करावे ला के प्रचलित धारणा के विपरीत मौका पड़ला पर प्रेम के परिधि केतना विस्तृत हो सकेला पूजा के चरित्र ओकर उदाहरण बा. उपन्यास में प्रेम के द्वंद्व, अंतरजातीय विवाह के समस्या, शिक्षा जगत आ राजनीति में व्याप्त भ्रष्टाचार आदि समस्या के बखूबी उठावल गइल बा जवन उपन्यास के उपन्यासे नइखे रहे देत बल्कि समाज के मौजूदा स्वरूप पर सार्थक टिप्पणी बन जाता. उपन्यास में प्रेम क कएकगो दृश्य एतना जीवन्त बा कि पढ़त समय पाठक के सामने दृश्य उपस्थित करे में समर्थ बा. हरेन्द्र जी के लेखन शैली एतना सादगी पूर्ण अउर भाषा एतना सरल-सहज आ प्रवाहपूर्ण बा कि कहीं से साहित्यिकता के आतंक नइखे होत बल्कि रोचकता, सरसता आ आगे का भइल जाने के जिज्ञासा अन्त तक बनल रह ता. अउर अन्त में उपन्यास पढ़ के आंख छलाछला जाय तो एके उपन्यास दोष न मानल जाव, मन भारी हो जाई लेकिन उपन्यास के कथानक अउर चरित पाठक के मन में हमेशा-हमेशा खातिर आपन जगह त बनाइए ली, ई पूरा विश्वास बा.
- डॉ.अभिज्ञात
आपन बात
हरेन्द्र कुमार पाण्डेय अँजोरिया पाठकन खातिर अपरिचित ना हईं. इहाँ के लिखल उपन्यास सुष्मिता सान्याल के डायरी बहुत पहिले से अँजोरिया पर मौजूद बा. दुख एक बात के बा कि पीडीएफ फार्मेट में होखला आ बहुते बड़हन फाइल होखला का चलते बहुते कम लोग एकरा के पढ़ले बा. सौभाग्य से डा॰ हरेन्द्र कुमार अपना नया उपन्यास “जुगेसर” के साफ्ट कॉपी भेज दिहले बानी. एह उपन्यास के प्रकाशन धारावाहिक रूप में कोलकाता के लोकप्रिय हिन्दी दैनिक “सन्मार्ग” में हो चुकल बा आ बाद में पुस्तकाकारो में प्रकाशित भइल बा सन्मार्ग का तरफ से. पेश बा उहे उपन्यास अँजोरिया के पाठकन खातिर.
एह तरीका से प्रकाशित होखला से भोजपुरी साहित्य पूरा दुनिया के भोजपुरी पाठक पाठिकन के सहज रूप से मिल जाई आ भोजपुरी खातिर ई सबले बढ़िया तरीका लागेला हमरा.
एहिजा इहो बता दिहल जरूरी लागल कि बता दीं कि उपन्यास के अँजोरिया शैली में डाले का चलते कुछ कुछ बदलाव कइल गइल बा. एह धृष्टता खातिर हम माफी माँगब बाकिर हमरा ई जरूरी लागल एह से हम कइले बानी. आशा बा कि लेखक समीक्षक के एह पर ढेर आपत्ति ना होखी.
पूरा उपन्यास बहुते जल्दिए पूरा प्रकाशित कर दिहल जाई काहे कि ई भोजपुरी में लिखल गइल बा आ अनुवाद करे के परेशानी नइखे एकरा साथे जइसे कि “लोक कवि अब गाते नहीं” का साथे भइल बा आ अबही ले ओकर पूरा अनुवाद प्रकाशित नइखे हो सकल.
ओम,
संपादक, अँजोरिया.कॉम


text:
– जयंती पांडेय अपना देश में मेहरारू जात हमेशा खतरा में रहेले. पहिले बंगाल में कवनो खतरा ना रहे पर अब त इहों खतरा बढ़ि गइल बा. अपना देस के मेहररूअन के समय-समय पर अनेकानेक दुश्मन से सामना होत रहेला … Continue reading →
– जयंती पांडेय रामचेला बाबा लस्टमानंद से सवचले, हो बाबा आज कल पुलिस सुधार पर बड़ा चर्चा बा. कभी सुनले रहनी कि सिपाही के मुरइठा देखि के बड़े बड़े लोगन के पैंट खराब हो जात रहे. आजुओ काल पुलिस के … Continue reading →
– जयंती पांडेय राहुल गांधी अपना चुनाव प्रचार में कई हाली कहले कि गांव के विकास के खातिर जवन रुपिया आवे ला तवना में से दसे पइसा मिले ला बाकी गायब हो जाला. काफी सोचला पर ई पता ना चलल … Continue reading →
– जयंती पांडेय जब से अखबारन में मार छपे लागल कि सरकार खेती के बढ़ावा देवे के खातिर कई-कई गो सुविधा दी तबसे गांव छोड़ के सात बरिस पहिले आइल टेकमन पंडित के नाती लुटमन तिवारी ‘दीपक’ उर्फ ‘दीपक एल … Continue reading →
– जयंती पांडेय ‘एगो कहावत बा कि पाकिट में दाम नइखे तऽ राउर कवनो मान नइखे। गांव में कहल जाला कि मरद के मरद रुपिया हऽ ना तऽ सब मरद के मर्दानगी बेकार. काल कई जगहि चुनाव के रिजल्ट आइल. … Continue reading →
भउजी हो! हैप्पी होली! का बबुआ ? रउरो अगरेज बनि गइनी का ? ना भउजी.बाकिर चारो ओर देखि के लागल कि इहे कहल ठीक रही. देखतानी कि जे सुबहित एक लाइन अंगरेजी ना बोल सके उहो एक दोसरा के हैप्पी … Continue reading →
– जयंती पांडेय का हो राम चेला ई बरिस तऽ अंग्रेजी में लीप ईयर हऽ. लीप ईयर के अंग्रेजी में चाहे जवन माने होखे हमरा भोजपुरी में तऽ लीपले कहाई. मानें कि तीन साल जवन कलेंडर के गीने में गलती … Continue reading →
भउजी हो ! का बबुआ ? तोहार नाँव का हऽ ? ना बताएब. तोहार उमिर कतना भइल ? ना बताएब. तोहार धरम का ह ? ना बताएब. बिआहे अइलू ओकरा बाद कतना के गहना बनववलू ? ना बताएब. कवना बेमारी … Continue reading →
– जयंती पांडेय बाबा लस्टमानंद कलकाता अइले. उनका गांव के लोग इहां रहऽत रहे. ओहमें सबसे जियादा नांव रहे एकसिया बाबा के बेटा ठटपाल तिवारी के. अब बाबा उनका बाप से उनकर नांव पता ले लेहले आ पहुंच गइले खोजे. … Continue reading →
– जयंती पांडेय शरम कहीं चाहे लाज, इहो कतना तरहि के होला. अबही हालही के बाति ह कि अमरीका गोंड़ के बेटी दरोगा राय के बेटा संगे भाग गइल. अब अमरीका गोंड़ कइसे लाजे मुंह देखइहें. अइसहीं राष्ट्रीय शर्मो तरह- … Continue reading →
- लोकनाथ तिवारी उर्फ “गिरते हैं शहसवार ही मैदाने जंग में” ‘वैलेंटाइन डे’ के मौसम शुरू हो गइल बा. कुछ दे के दिल लेबे भा देबे के परंपरा हमनी का देश में कहवाँ से आइल एकर कवनो प्रामाणिक इतिहास नइखे. … Continue reading →
– जयंती पांडेय बड़ा ढेर दिन के बाद रमचेलवा फेरू लउकल. रमचेलवा के संगे-संगे दो-चार जाना अउर रहलें. बुझाइल कि रमचेलवा ए घरी नेतागीरी करे लागल बा. बाकी अपना गुरु लस्टमानंद के देख के रमचेलवा मानो गोड़े पर ढह पड़ल. … Continue reading →
भउजी हो ! का बबुआ ? बहुत दिन बाद अइनी, जमानत मिल गइल का ? ना भउजी. तूलोग जवना जेहल में डलले बाड़ू ओहिजा से मुअला का दिन ले जमानत नइखे मिले वाला. हँ बीच बीच में पेरोल पर छूटत … Continue reading →
– जयंती पांडेय भोजपुरी सिनेमा बनावे वाले लोगन पर भोजपुरी के बिगाड़े के इलजाम बड़ा तगड़े लागेला. सचहूं भोजपुरिया सिनेमा में पता ना कहवां- कहवां के ड्रेस पहिना दिहल जाला अउर गजबे भाषा में कलाकार बतियावेला लोग. भोजपुरी के मिठास … Continue reading →
– जयंती पांडेय आज करप्शन के नांव पर बड़ा हल्ला बा. ई हल्ला उहे लोग हो-हल्ला मचा रहल बा, जेकरा करप्ट होखे के मौका ना मिलल. जसहीं मौका मिली, ऊ आपन ओठ सी लिहें. ई रीति जमाना से स चलि … Continue reading →


text:
GAURAVmdraazSIJO THYKATTILRaj kumar rayvivek kumar sahani Not a member yet! Join Now
भोजपुरी फिलिम जगत के अवार्ड समारोह आगामी 28 मई के मुंबई में आयोजित होइ। इ बात के घोषणा सोमवार के आयोजित एक संवाददाता सम्मलेन में अवार्ड समिति के संस्थापक अध्यक्ष विनोद गुप्ता कईलन। इ मौके पर मुख्य अतिथि के रूप में मध्य रेलवे के सीसीएम सत्यप्रकाश, निर्माता अभय सिन्हा, दुर्गा प्रसाद, अभिनेता सुरेन्द्र पाल, स्वरूप फिल्म्स के पुनीत केला आदि उपस्थित रहलन। अवार्ड बदे नामांकन क प्रक्रिया भी शुरू हो गईल ह। उल्लेखनीय ह कि भोजपुरी फिलिमन के तीसरके चरण के लोकप्रिय बनावे में भोजपुरी फिलिम अवार्ड समारोह क भी महत्वपूर्ण योगदान ह। हर साल मई में आयोजित होखे वाले इ अवार्ड समारोह में लगातार पांच बार सर्वश्रेष्ठ अभिनेता क पुरस्कार रवि किशन के प्राप्त भईल ह। अवार्ड के तिथि की घोषणा के अवसर पर निर्देशक जगदीश शर्मा, असलम शेख, हैरी फर्नान्डिस, अनूप चौधरी , अरशद खान सहित फिलिम जगत के कई सम्मानित लोग मौजूद रहलन।
स्रोत : उदय भगत Read in English
Sahi Baat Ba, बधहाई हो bhaiya, Logan ke Utsahh Jaruri Hai Bhai
Posted by : Dhiraj Kumar Yadav at 18:08:35 on 2012-02-03
बहुत सही टिप्पणी की है कुछ लोगों ने...
Posted by : K. MANOJ SINGH. film writer at 22:30:51 on 2011-06-16
बधहाई हो bhaiya, आप पूर्वांचल खातिर भी कुछ kri
Posted by : arun kumar reporter gorakhpur at 01:58:48 on 2011-04-12
चोर चोर मौसेरा भाई .. एक त फिल्म के नाम पर कूड़ा करकट बनावेलन सन आ ओकरा बाद आपसे में अवार्ड देकर खुस हो जालन सन...बाह रे भोजपुरी सिनेमा..
Posted by : rakesh at 17:31:55 on 2011-04-11


text:
by admin
अभिनेता राजीव दिनकर एह घरी आमिर खान का नक्शे क़दम पर चलत आपन बॉडी बनावत बाड़ें. राजीव दिनकर अइसन करत बाड़न फिल्म ‘मोर्चाबन्दी’ ला जवना में उनुकर जबरदस्त एक्शन बावे. शूटिंग सुल्तानपुर में भइल जहवाँ एगो राईस मिल में उनुका पर खतरनाक फायर स्टंट फिल्मावल गइल जवना बाद खुशी से राईस मिल के मालिक नवीन कुमार सिंह राजीव दिनकर के गले लगा लिहलन. राजीव दिनकरो के कहना बा कि अतना खतरनाक एक्शन ऊ एहसे पहिले नइखन कइलें.
रौनक क्रियेशन अउर सिल्वर स्क्रीन क्रियेशन के बैनर में ‘मोर्चाबन्दी’ के निर्माता हई गीता श्रीवास्तव. कहानी, गीत, संगीत अउर निर्देशन सगरी डा॰ संजय श्रीवास्तव के बा. कलाकारन में राजीव दिनकर, मनोज टाईगर, श्री कनकनी, प्रीती आ रंजीव वर्मा के मुख्य भूमिका बा.
(शशिकांत सिंह रंजन सिन्हा के रपट)
Categories: कलाकार, फिल्म |
No Comments »
by admin
लेखक-निर्देशक संजय श्रीवास्तव क फिल्म ‘मोर्चाबन्दी’ के शूटिंग सुल्तानपुर में पूरा करा लिहल गइल. रौनक क्रियेशन अउर सिल्वर स्क्रीन क्रियेशन के बैनर तले बनत ‘मोर्चाबन्दी’ क निर्माता हई गीता श्रीवास्तव. एहमें मनोज टाईगर, राजीव दिनकर, श्री कनकनी, प्रीती अउर रंजीव वर्मा के मुख्य भूमिका बा. कथा, गीत आ संगीत खुद संजय श्रीवास्तव के बा. एहमें राजीव दिनकर कमला के स्टंट कइले बाड़न.
डा. संजय श्रीवास्तव एहसे पहिले दिनेश लाल यादव ‘निरहुआ’ के ले के भोजपुरी फिल्म ‘हमका अईसा वईसा ना समझा’ बनवले रहलें.
(शशिकांत सिंह रंजन सिन्हा के रपट)
Categories: कलाकार, फिल्म |
No Comments »
by admin
‘सुरसंग्राम’ के जरिये भोजपुरी प्रेमियन के दिल में उतर चुकल गायक मोहन राठौर अब भोजपुरी सिनेमा में बतौर मुख्य नायक अपना पारी के शुरुआत करे जात बाड़न. फिल्म के नाम ह ‘मोर्चाबन्दी’ आ एह में मोहन राठौर का अलावे मनोजो टाईगर नायक के भूमिका में नजर अइहें.
पिछला दिने मनोज टाईगर आ मोहन राठौर के मुख्य भूमिका वाली एह फिल्म ‘मोर्चाबन्दी’ के मुहूर्त मुंबई के सन डिजीटल स्टूडियो में कइल गइल त भोजपुरी सुपर स्टार दिनेश लाल यादव ‘निरहुआ’ खुद मौजूद रहले टीम के हौसला अफजाई खातिर. मोर्चाबंदी के निर्मात्री हई गीता श्रीवास्तव आ गीतकार, लेखक आ निर्देशक हउवन डा. संजय श्रीवास्तव जे एहसे पहिले दिनेश लाल यादव ‘निरहुआ’ के लेके भोजपुरी फिल्म ‘हमका अईसा वईसा ना समझा’ बनवले रहले. संगीतकार बाड़े खुद डा. संजय श्रीवास्तव आ अजय प्रसन्ना.
रौनक क्रियेशन के बैनर तले बनत एह फिल्म में रंजीवो वर्मा खास किरदार में नजर अइहें. निर्देशक डा. संजय श्रीवास्तव बतवले कि एकर शूटिंग बस्ती (उत्तर प्रदेश) जिला में अगिला महीना से करावल जाई.
लीक से हटके बनेवाली एह फिल्म का गीत संगीत पर बहुते मेहनत कइल जात बा. मुहूर्त का मौका पर दिनेश लाल यादव, मनोज टाइगर आ मोहन राठौड़ फिल्म निर्देशक डा. संजय श्रीवास्तव के जमके तारीफ करत कहल लोग कि ई निश्चिते एगो अलगा तरह के फिलिम होखी.
(शशिकांत सिंह आ रंजन सिंहा के रपट)
Categories: इण्डस्ट्री न्यूज, कलाकार, गीत संगीत, फिल्म |
1 Comment »


text:
by admin
भोजपुरिया खलनायिकी के सिरमौर अवधेश मिश्रा एगो किन्नर वाला खतरनाक लुक में जल्दिए दर्शकन का सोझा आवे वाला बाड़न भोजपुरी फिल्म “ज्वालामंडी – एक प्रेम कहानी” में. निर्माता राजू सिंह आ निर्देशक जगदीश शर्मा के एह फिल्म में अवधेश मिश्रा ज्वालाबाई नाम के एगो किन्नर बनल बाड़न जे एगो कोठा के मालकिन हवे. अवधेश मिश्रा के अदा अउर संवाद अतना खतरनाक बा कि दर्शक उनुका के सरापे गरियावे पर मजबूर हो जइहें. रवि किशन आ रानी चटर्जी के मुख्य भूमिका का बावजूद फिल्म के केंद्र बिंदु अवधेशे मिश्रा बाड़न. हाल ही में फिलिम के ट्रायल शो में खुद रवि किशन अवधेश मिश्रा के अभिनय के जम के तारीफ करत कहलें कि ज्वाला बाई के किरदार में अवधेश मिश्रा से बेहतर केहू दोसर होईए ना सकत रहे.
फिल्म के निर्देशक जगदीश शर्मा के कहना बा कि अवधेश मिश्रा ज्वालाबाई के किरदार में अपना के पूरा से डुबा लिहले बाड़न. भोजपुरी के लगभग हर अवार्ड शो बेहतरीन खलनायक के अवार्ड पा चुकल अवधेश मिश्रा ला ज्वाला बाई के किरदार चुनौती जस रहल बाकिर निर्देशक जगदीश शर्मा आ रवि किशन उनुका किरदार के सँवारे में कवनो कसर ना छोड़लें.
भोजपुरिया परदा पर १३ जुलाई के दस्तक देबे जात एह फिल्म में रवि किशन, रानी चटर्जी, विजय, लवी रोहतगी, गोपाल राय अउर बृजेश त्रिपाठी मुख्य भूमिका में बाड़ें. कथा पटकथा मनोज हंसराज के, संवाद सुरेन्द्र मिश्रा के, आ संगीत राजेश रजनीश के बा.
(रंजन सिन्हा के रपट)
Categories: कलाकार, फिल्म |
No Comments »
by admin
अभिनय आ लउके में अनेके तरह के लुक खातिर मशहूर भोजपुरिया खलनायकी के सिरमौर अवधेश मिश्रा के एगो खतरनाक लुक जल्दिये लउके वाला बा भोजपुरी फिल्म “वर्दी वाला गुंडा” में. एह फिल्म के निर्माता पप्पू राजेश आ निर्देशक फारुख अहमद सिद्दीकी हउवें. फिलिम के शूटिंग पूरा हो गइल बा. अह फिल्म में नायक दिनेश लाल यादव निरहुआ, नायिका अंजना सिंह आ खलनायक अवधेश मिश्रा के मुख्य भूमिका बा. अवधेश मिश्रा छठू महाराज नाम के एगो खतरनाक खलनायक बनल बाड़े जवना का सोझा पुलिस, अधिकारी, आम लोग सबही मूड़ी झुकवले रहले. काली के पुजारी छठू महाराज के जुबान कम बोलेला आँखे से ऊ सगरी बात कह डालेला.
गौरतलब बा कि फारुखे अहमद सिद्दीकी निर्देशित फिल्म “प्रेम के रोग भइल” में अवधेश मिश्रा एगो अधेड़ खलनायक बनल रहले जवना के मेहरारू के स्वांग धइले निरहुआ से प्रेम हो जात बा. अपना हर फिल्म में अभिनय में विविधता आ तरह तरह से लउकला का चलते अवधेश मिश्रा के वर्चस्व लमहर दिन से कायम बा आ भोजपुरी के कवनो बड़की फिलिम उनुका बिनु अधूरा लागेला.
(रंजन सिन्हा के रपट)
Categories: कलाकार |
No Comments »
by admin
अभिनय आ लुक में बदलाव ले आवत रहे खातिर मशहूर भोजपुरिया खलनायकी के सिरमौर अवधेश मिश्रा के एगो अउर खतरनाक लुक जल्दिये फिल्म “वर्दी वाला गुंडा” में नजर आवे वाला बा.
निर्माता पप्पू राजेश आ निर्देशक फारुख अहमद सिद्दीकी के नइकी फिल्म “वर्दी वाला गुंडा” के शूटिंग अबहीं पनवेल में चलत बा. सुपर स्टार दिनेश लाल यादव निरहुआ, हॉट केक अंजना सिंह आ सिरमौर खलनायक अवधेश मिश्रा मुख्य भूमिका में बाड़े.
अवधेश मिश्रा बतवले कि एह फिल्म में ऊ छग्गू महाराज नाम के एगो खतरनाक खलनायक का किरदार में बाड़न जेकरा आगा पुलिस अधिकारी आ आम लोग सभे नतमस्तक रहेला. काली के पुजारी छग्गू महाराज के जुबान से बेसी ओकर आँख बोलेला.
निर्देशक फारुख अहमद सिद्दीकी के पिछला फिल्म “प्रेम के रोग भइल” में अवधेश मिश्रा एगो अधेड़ खलनायक का भूमिका में थे रहले जेकरा आपन प्यार पावे खातिर औरत बनल निरहुआ से प्यार हो जात बा. अपना हर फिल्म में अभिनय में बदलाव आ खतरनाक लुक का चलते अवधेश मिश्रा के वर्चस्व लमहर समय से कायम बा आ भोजपरी के कवनो बड़का फिलिम उनुका बिना अधूरा लागेला.
( उदय भगत के रपट से)
Categories: कलाकार |
No Comments »
by admin
एह घरी उत्तर प्रदेश के चुनावी माहौलो में, जब पुलिस बहुते सक्रिय बिया, बनारस में शनिचर सिंह नाम के एगो खूंखार अपराधी दहशत फइला के रखले बा. प्रशासन ओकरा सोझा बेचारा बनि गइल काहे कि ओकरा दू दू गो महारथी राज कुमार पांडे अउर दिलीप जायसवाल से शह मिलत बा.. वइसहो शनिचर सिंह के खासियत रहल बा कि जहँवे जाले तहँवे आतंक मचा देल. एह घरी ऊ बनारस में बाड़े. आ ओहिजा ऊ खुद नइखन आइल उनुका के राज कुमार पांडे आ दिलीप जायसवाल बोलावा भेजके बोलवले बाड़े.
सोचत होखब कि ई शनिचर सिंह आखिर ह के आ कब आ गइल ? त बता देत बानि कि नाम आ काम बदले में माहिर आ खलनायिकी के सिरमौर मानल जाये वाला एह शख्स के असली नाम ह अवधेश मिश्रा, जवन केहु के परिचय के मोहताज नइखन. अपना अदाकारी से भोजपुरी खलनायकी में नया रंग भर देबे वाला अवधेश मिश्रा भोजपुरी के नंबर वन निर्देशक राज कुमार आर.पांडे के फिल्म “गंगा के सौगंध” में शनिचर सिंह नाम के खलनायक का किरदार में बाड़न. अपना हर फिल्म में अपना अभिनय से सभका के कायल बना देबे वाला अवधेश मिश्रा के एह फिल्म में एगो नया लुक दिहल गइल बा.
बकौल अवधेश – ऊ एगो कलाकार हउवन आ उनुकर कोशिश रहेला कि अपना किरदार में बदल जासु, ओकरा के आत्मसात कर लेसु. अगर कलाकार अपना एह काम में सफल हो जाव त परदा पर एकर बढ़िया रिजल्ट देखे के मिलेला.
बहरहाल शनिचर सिंह के आतंक से घबड़इला के जरूरत नइखे काहे कि शनिचर के फन के कचार मारे खातिर ट्रक ड्राइवर सुपरस्टार पवन सिंह आ राइजिंग स्टार खलासी चिंटू एहिजा मौजूद बाड़े.
अपना न्यूज के रपट
Categories: कलाकार |
No Comments »


text:
केहु के लाग ना सकल ओकरा कद के अंदाज
बा आसमान में बाकिर मुड़ी नवा के चलेला.
ई बाति एकदम सटीक बइठता जिला- जहानाबाद, बिहार के गाँव अली नगर, पाली, के मूल निवासी आ सिनेमा भोजपुरी के रियल रंगबाज कहात अभिनेता हैदर काज़मी पर, जे भोजपुरी सिनेमा के उठावे खातिर बड़हन काम करत बाड़ें. कहे खातिर त सबहीं सिनेमा भोजपुरी के ट्रेड बदले के दावा करेला बाकिर हैदर काज़मी कहला ना कइला में विश्चास करे वाला आदमी हउवें. एहसे आजु भोजपुरी के सगरी फिल्म इंडस्ट्री उनुकर कायल हो गइल बा.
जी.सी.जैन कामर्स कालेज चाईबासा, झारखण्ड से पढ़ाई पूरा कइला क बाद दिल्ली थियेटर से जुड़ल हैदर काजमी अपना मुंबई आवे के श्रेय मशहूर अभिनेता मनोज कुमार के देलें जिनकर निर्देशित धारावाहिक ‘भारत के शहीद’ में पहिला बेर हैदर काज़मी के अभिनय करे के मौका मिलल. तब ऊ महज पन्द्रह साल के रहलें. धारावाहिक में ऊ खुदीराम बोस बनल रहलें. फेर मेगा हिट धारावाहिक ‘अलिफ़ लैला’ से एगो बड़ शुरुआत क बाद ‘साईं बाबा’ धारावाहिक में ‘साईं बाबा’ के किरदार कइलन. सतीश कौशिक निर्देशित ‘हादसा’ के अलावा अउरियो कई धारावाहिकन में अभिनय कइलन हैदर. एह बीच ऊ आपन कूरियर बिजिनेसो शुरू कर दिहलन..
बहुमुखी प्रतिभा के धनी हैदर काज़मी के सफ़र लगातार जारी रहल. साल 2003 में हैदर काजमी हिंदी फिल्म ‘पथ’ से फिल्म निर्माणो का क्षेत्र में उतरलन. एह फिल्म में मुख्य भूमिको कइलन हैदर काज़मी. साथी कलाकार रहलें पायल रोहतगी, राखी सावंत आ शरद कपूर वगैरह. फिल्म के निर्देशक रहलें शिवराम यादव. बाद में फिल्म ‘बाबी’ बनवलें आ अभिनेत्री मोनालिसा के पहिला ब्रेक दिहलें, फिल्म के निगेटिव कटिंग दिलीप कुमार कइले रहलें. हैदर अभिनीत आ बनावल फिल्म ‘कजरी’ के फिल्म फेस्टिवलो में खूबे सराहल गइल,
एह सब का बावजूद बिहार के भोजपुरिया माटी उनुका के खींचत रहल आ तब पर साल शिवराम यादव निर्देशित सुपर-डुपर हिट भोजपूरी फिल्म ‘रंगबाज़’ बना आ चला के हैदर साबित कर दिहलन कि बिहार के माटी के ई लाले असली रंगबाज़ ह. हैदर काज़मी आ रानी चटर्जी के मुख्य भूमिका वाली रंगबाज पर साल के सबले बड़का हिट रहल आ अब उनुकर दोसर फिलिम ‘कालिया’ रिलीज होखे वाली बा. एकरो निर्देशक शिवरामे यादव हउवें. मुख्य भूमिका में हैदर काज़मी, अक्षरा सिंह, सी.पी. भट्ट, पूजा यादव, अलीशा, राम मिश्रा, बिपिन सिंह, बालेश्वर सिंह अउर अनिल यादव बाड़ें,
फेर हैदर काजमी सिनेमा भोजपुरी के बढ़ावा देबे ला आपन ‘नरजिस म्यूजिक’ खोललें जवना से साबित कर देखवलें कि भोजपुरी फिलिमन के संगीतो से निर्माता लोगन के फायदा हो सकेला. फिल्म निर्माता लोग के बतावल जात बा कि रिंगटोन के बिजनेस से बहुते फायदा होला. ‘ नरजिस म्यूजिक’ कम्पनी के माध्यम से हैदर काज़मी छोटका निर्मातन के ओह लोग के हक़ ईमानदारी से पहुँचावत बाड़ें.
आमिर खान का तरह गिनल चुनल फिलिम करे वाला हैदर काज़मी के फिलिमन में बिगुल, आजमगढ़ के कट्टा, जगीरा वगैरह जल्दिए रिलीज होखे वाली बाड़ी सँ. एह बीच हैदर भोजपुरी फिल्म ‘दीवानगी’ साइन कइले बाड़न.
(अपना न्यूज के रपट)


text:
अँजोर दुनिया पर अब टीका टिप्पणी, लेख, जोड़ल आसान बना दिहल गइल बा. इस्तेमाल कर के देखीं. ट्विटर जइसन आनन्द दी.
-
Co-ordinator
-
aditya garg
aap sabhe ke hamar pranam ba ham ego bhojpuri gayak banal chaha tani hamra ke kuch sujhav dihi jekra se se ham aage badh saki .
-
Shyam Narain Verma
भौजी के सनेहिया कहियो कम ना भईल !
जहीया से अईली दुलार बढ़ते गईल !
घरवा सुन्दर भईल पड़ते चरनीया !
सब से प्यार भरल ही बोलेली वचनिया !
आजू ले केहू कवनो उलाहना ना कईल !
आस पास के सब लोग करेला बडईया !
कबो उनुका से नाखुश ना भईले भईया !
देखा देखि आसपास घर नीमन भईल !
आजू ले भौजी केहू से ना बोलेली कुबोली !
उनका आगे फीका लागे कोयल के भी बोली !
घर में ही खुशी के भंडार भरी गईल !
ाई के सेवा करे में रहेली हमेशा आगे !
बाबूजी तारीफ़ में रहेलन जब वे जागे !
सब के सनेहिया के सागर मिल गईल !
अब फूलवा से महकल सारा अंगनवा !
चाचा कहे वाला आईल हमरो भवनवा !
वर्मा घर में सोना पर सोहागा आईल !
श्याम नारायण वर्मा
Reply
-


text:
-
amiteshभोजपुरी के एगो काफ़ी समर्थ गीतकार, कवि, गजललेखक, साहित्य के सब विधा पर समान रूप से लेखनी चलावेवाला श्री दिनेश भ्रमर के कुछ भोजपुरी रचना दे तानी. भोजपुरी आ हिन्दी साहित्य पर बराबर अधिकार रखे वाला श्री दिनेश जी के कई गो रचना देश के विश्वविधालय के पाठ्यक्रम में भी लागल बा आउर बहुत किताब भी इहां के लिखले बानी. ज्योतिष पर भी इनकर काफ़ी अच्छा पकड बा. महाविधालय में कुछ दिन व्याख्याता पद पर काम कइला के बाद उहां के वर्तमान में खेती-बाडी के काम अपन आवास स्थान बगहा में रह के देख तानी.भोजपुरी साहित्य में गजल आउर रूबाई के जगह दिवावे में इनकर महत्वपूर्ण नाम लेवल जाला. इनकर रचित कुछ निमन-निमन रचना अपना हिसाब से दे तानी अपनहूं लोगन के ई स्वच्छ-सुंदर आ शिष्ट रचना जरूर पसंद आई.गजलआंख में आके बस गइल केहू,प्रान हमरो परस गइल केहू.हमरे लीपल पोतल अंगनवां में,बन के बदरा बरस गइल केहू.गोर चनवा पै सांवर अंधेरा,देखि के बा तरस गइल केहू.फूल त कांट से ना कहलस कुछु,झूठे ओकरा पे हंस गइल केहू.कठ के जब बजल पिपिहरी तब,बीन के तार कस गइल केहू.रूबाईमन के बछरू छ्टक गइल कइसे,नयन गगरी ढरक गइल कइसे.हम ना कहनी कुछु बयरिया से,उनके अंचरा सरक गइल कइसे.गजलनजरिया के बतिया नजरिया से कहि द,ना चमके सोनहुला किरनिया से कहि द.नयन में सपनवां बनल बाटे पाहुन,सनेसवा जमुनियां बदरिया से कहि द.लिलारे चनरमा के टिकुली बा टहटह,लुका जाय कतहूं अन्हरिया से कहि द.न आवेले सब दिन सुहागिन ई रतिया,तनी कोहनाइल उमिरिया से कहि द.नयन के पोखरिया भइल बाटे लबलब,ना झलके भरलकी गगरिया से कहि द.
-
amritanshuom
काफी प्रभाव- पूर्ण आ भाव-पूर्ण रचना बा दिनेश भ्रमर जी के .
ओ.पी.अमृतांशु
Reply
-